L- Orazzjoni.

Daħla.

Kemm hija sabiħa t- talba ta' Mardokew li naqraw fit- XIII -il Kap tal- Ktieb ta' Ester!

Huwa għamilha meta hu u l- poplu lhudi kienu ċerti li kienu sejrin jaqgħu vittma ta' mewt inevitabbli bid- degriet tar- re Assweru, milgħub minn Aman suppervissimu.

Mardokew jiftakar fl- opri kollha tas- Sinjur, hekk talbu u qal: "Sinjur, Sinjur re omnipotenti, kollox huwa mqiegħed fil- padrunanza tiegħek, u m' hemmx min jista' jirreżisti għall- volontà tiegħek, jekk inti trid issalva 'l Iżraeli.

Inti għamilt is- sema u l- art u kulma jinsab taħt is- sema.

Inti padrun ta' kollox, lanqas m' hemm min jirreżisti għall- Maestà tiegħek.

Inti taf kollox, … u jiena bżajt li nġib lil bniedem l- unur ta' Alla tiegħi."

X' fiha dina t- talba?

Fiha naraw li Alla hu li jrieġi u jiggoverna kollox, re omnipotenti, li hu Sinjur ta' kollox u li kollox għandu jċedi taħt idejh, li ħadd ma jista' xejn, jekk ma jindaħalx Hu, u li kollox huwa għarwien quddiem l- għajnejn tiegħu, u li lilu biss u lilu waħdu kull unur u kull glorja.

Dina t- talba fiha nnifisha tispira f' min jismagħha Fidi f' Alla, Tama u Konfidenza f' Alla u Riverenza lejn Alla hekk li tressqu għall- Orazzjoni b' qalb ta' ljun għall- Forza ta' Alla, b' qalb doċli ta' ħaruf għas- Sapjenza ta' Alla, u b' qalb safja ta' ħamiema għat- Tjubija ta' Alla.

L- orazzjoni hija l- ikel u x- xorb tal- vera konsolazzjoni għal kull pellegrin, li jgħammar f' hedana l- wied tad- dmugħ.

O bniedem, jekk inti ma tarax kollox, kif timxi mingħajr dak li jara kollox?

O bniedem, jekk inti ma tafx kollox, kif timxi mingħajr dak li jaf kollox?

O bniedem, jekk inti ma tiflaħx għall- forza tal- iljuni, kif timxi mingħajr dak li hu l- istess forza?

O bniedem, jekk inti ma tippossedix kollox, kif timxi mingħajr dak li kollox huwa tiegħu?

Aħna minn Alla: immela rikonoxxenza.

Aħna ta' Alla: immela rassenjazzjoni.

Aħna għal Alla: immela orazzjoni.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw li inti tgħallimna nagħmlu l- volontà tiegħek, għaliex inti inti Alla tagħna.

Ammen.

Kapitlu 1.

Alla tagħna huwa spirtu u verità u min ifittxu jeħtieġ li jfittxu bl- ispirtu u bil- verità, għax b' mod ieħor żgur li ma jasalx biex isibu: jiżbaljaha, immela, min jirrikorri lejn Alla biċ- ċaqliq biss tax- xufftejn, jekk il- qalb ma titlobx, kif jgħallem Santu Wistin.

In- nobbiltà tal- bniedem hija fil- ħsieb liberu tiegħu, infatti, hemm miktub fil- ktieb tal- Proverbji, li hija ħaġa proprja ta' jdejn il- bniedem li jagħmel il- ħsieb ta' qalbu, għalkemm hija ħaġa ta' jdejn Alla li jiddirieġi l- passi tiegħu.

Il- ħsieb huwa kollox fil- moralità ta' kull azzjoni umana; għall- ħsieb tal- bniedem Alla jippremjah jew jikkastigah.

L- orazzjoni, immela, f' sens wiesa' hija refgħa tal- ħsieb f' Alla jew kwalunkwe ġibda tajba tal- ħsieb f' Alla jew fil- ħwejjeġ tal- fidi.

F' sens però strett hija d- domanda ta' ħwejjeġ xieraq minn Alla jew li wieħed jista' jixtieq onestament.

Min jitlob, immela, jindokra ruħu li ma jittantax 'l Alla u li flok ma jaqla' l- favur tiegħu jimmerita l- konfużjoni jew il- kastigi tiegħu, kif jgħid San Pawl, I Cor.

X. 9.

Lanqas ma nittantaw 'il Kristu: bħalma xi wħud (mil- Lhud) ittantaw u nqerdu mis- sriep.

L- Ispirtu Santu jwiddibna li nħejju ruħna għat- tentazzjoni, meta nkunu biex nagħmlu l- orazzjoni.

M' hemmx, infatti, dubju li l- orazzjoni hija l- arma unika kontra d- demonji u kontra kull għadu tar- ruħ: għalhekk dawn ma jorqdux biex jekk ma jistgħux jimpeduha almenu li jħassruha.

Kemm ispirazzjonijiet ħżiena ta' vanaglorja li cioè min jitlob jaħseb li Alla jagħtih għaliex ikun jistħoqqlu għall- merti personali tiegħu ta' xi opra tajba!

Kemm ispirazzjonijiet ħżiena ta' disperazzjoni li min jitlob jaħseb li kollox għalxejn!

Kemm ispirazzjonijiet ħżiena li min jitlob jittanta 'l Alla billi jitolbu xi miraklu!

Ġesù Kristu fl- evanġelju qal li nisel ħażin u adulteru jfittex miraklu, Matt: XII, 39.

Nipperswadu ruħna, immela, li aħna niġu milqugħin minn Alla bl- ispirtu tal- umiltà u b' ruħ sogħbiena u nitolbuh dejjem kif jixraq.

Forsi jitlob ħwejjeġ xierqa minn Alla min ifittex dak li jkun fih id- dnub jew li jkun kontra r- raġuni?

U jekk inti tgħidli li Alla ma jismax it- talb tal- midinbin: forsi min jiġġustifika ruħu ma' Alla ma jkunx fl- istat tad- dnub il- mejjet, meta jkun talbu maħfra?

Forsi l- adulteru tal- parabbola ma ġiex mismugħ u niżel daru ġġustifikat jew il- ħalliel it- tajjeb li lilu ġiet assigurata l- Ġenna?

La taħsibx li l- qaddisin ittantaw 'l Alla a rigward tal- mirakli tagħhom: iżda Alla kien li fl- orazzjoni tagħhom ispirahom li ried jagħmilhom permezz tagħhom għall- finijiet divini tiegħu.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw li inti titfa' fina l- ispirtu tal- orazzjoni.

Ammen.

Kapitlu 2.

M' għandux għaliex jistenna li jaqla' minn Alla hedak il- bniedem li m' għandux fih fidi ferma, li mhuwiex perswaz li Alla hu u li hu omnipotenza u tjubija.

Jgħid San Ġakbu li min jitlob bit- tlaqliq jixbah il- mewġa tal- baħar li tiċċaqlaq mir- riħ u li ddur 'l hawn u 'l hemm.

Ep: I, 6.

L- orazzjoni, immela, tissopponi fidi ferma voldieri li temmen persważ iżjed minn li tkun qiegħed tara b' għajnejk u ħadd ma jista' jingħad li għandu fih fidi min jiddubita fuq il- verità li ma tidhirx, għax mhux oġġett tal- fidi dak li jkun jidher.

Forsi mhux il- fidi tnissel it- tama fil- bniedem u t- tama tqanqlu biex jirrikorri lejn Alla?

Kollox tant fil- kors fiżiku kemm ukoll fil- kors morali jintgħaraf mis- sinjal tiegħu proprju u relattiv li joħroġ minn dak li ma jidhirx, is- siġar jintgħarfu mill- frott u mill- opri l- bnedmin, kif qal Ġesù Kristu li mill- abbundanza tal- qalb jitkellem il- ħalq.

San Ġakbu fuq il- fidi jikteb: "Iżda jgħid xi ħadd: Inti għandek il- fidi, u jiena għandi l- opri, urini l- fidi tiegħek mingħajr opri, u jiena nurik mill- opri l- fidi tiegħi."

Kap II, 18.

Mnejn joħorġu hedawn l- opri forsi mhux mill- imħabba jew mill- biża' u mnejn l- imħabba jew il- biża' jekk mhux minn persważjoni vera tal- menti?

Ma ngħidlekx li inti fidi m' għandekx fik għalkemm opri tal- fidi m' għandekx: però x' tiswielek jekk dina fik hija mejta li tixbah il- katavru mingħajr ir- ruħ?

Il- menti tagħna quddiem ħwejjeġ kbar u ta' serjetà profonda naturalment tidħol waħedha f' biża' effettiv: issa min ma jikkonkludix u ma jżommx b' sinjal veru ta' fidi l- biża' li wieħed ikollu fih?

U jista' jkun li wieħed, ikun min ikun, ma jinkesiex bil- biża' fuq il- ħsieb ta' Alla tremendissimu mix- xhud tal- opri ta' jdejh u fuq il- ħsieb tal- fjammi eterni?

Barra mill- fidi l- orazzjoni tissopponi wkoll fil- bniedem il- faqar ta' ħwejjeġ tant spiritwali kemm temporali u dan il- faqar jinsab assolutament f' kulħadd: għalhekk min ma jitlobx irid jintemm fil- miżerja tiegħu.

Tentazzjonijiet, niket, slaleb, perikoli, mard, gwerer, abbiss bla qiegħ ta' miżerji f' kulħadd u jekk is- Sinjur Alla ma jilliberaniex hu u ma jikkonsolaniex hu u ma jsalvaniex hu, fejn wieħed jirrikorri?

Min m' għandux bżonn tal- grazzja ta' Alla?

Min m' għandux bżonn ta' faraġ f' hedana l- wied tad- dmugħ?

Kull don tajjeb u perfett huwa ġej minn fuq, nieżel mill- Missier tad- dawl: kull ġid u kull vittorja u kull ferħ mis- sema biss.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw illi inti tagħnina bil- Fidi fik.

Ammen.

Kapitlu 3.

Meta tiġi biex inti titlob, ġib quddiem għajnejk li min għamel lilek tara u tisma', u tifhem li tassew wisq iżjed jara, jisma' u jifhem hu li ħalqek għax dak, li hu tajjeb u perfett fil- kreatura, huwa infinitament tajjeb u perfett fil- kreatur, li hu kawża ta' kollox.

Anzi Ġesù Kristu fl- evanġelju għallimna li meta nitolbu, ma ngħidux bosta kliem, bħalma jagħmlu l- pagani, li jaħsbu li bil- bosta kliem tagħhom jiġu mismugħin, għaliex il- Missier tagħna ċelesti jkun jaf minn qabel x' sejrin inkunu biex nitolbuh u x' ninħtieġu minnu.

Huwa verissmu li aħna maħluqin għax- xbieha ta' Alla: dak kollu, immela, li aħna naraw fix- xbieha jinsab, mingħajr dubju, fir- realtà tal- oġġett.

Jekk aħna nitfgħu għajnejna fuq missier ta' hedina l- art u nirriflettu ftit fuq l- imġiba tiegħu ma' ibnu, nikkonkludu li Alla tassew jagħtina dak li nitolbuh: anzi li hu joffendi ruħu li aħna ma nkunux irrikorrejna lejh.

Nieqfu ftit bil- menti tagħna fuq iben li jkollu bżonn ta' libsa u jitlobha lil missieru: min hu li jaħseb li dan il- missier jasal biex jiċħadha lil ibnu, jaf li dan jinħtieġha?

Jew li ma joffendix ruħu jisma' u jagħraf li ibnu jkun irrikorra għand ħaddieħor biex jakkwistaha?

Dawn is- sentimenti naturali wisq jgħinu biex il- bniedem jintrefa' f' Alla u lilu jitlob b' vera fiduċja.

Issa jekk dan joqgħod tajjeb fil- kors tal- ħwejjeġ temporali, kemm iżjed għandu jkun ammess fil- qalb għall- kors tal- ħwejjeġ spiritwali?

Għaliex għall- ħwejjeġ temporali tindaħal l- industrija ta' moħħna u ta' jdejna: iżda għall- ħwejjeġ spiritwali ma nistgħux mingħajr il- grazzja tiegħu nagħmlu l- inqas moviment.

A rigward tal- ħwejjeġ temporali ma nifhmux neskludu l- konkors ta' Alla mal- industrija ta' moħħna u ta' jdejna, billi xejn ma nistgħu aħna nagħmlu, jekk Huwa ma jiddisponix jew ma jippermettix fil- għerf u fil- providenza tiegħu: iżda nifhmu nuru li n- natura, stabbilita minnu stess, timxi dejjem fil- kors ordinarju tal- mezzi tagħna.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw illi inti tagħtina x- xewqat ta' qalbna.

Ammen.

Kapitlu 4.

Huwa ċert li Alla jikkomunika magħna ordinarjament dejjem fis- solitudni u fis- silenzju, kif hemm miktub: "Jiena nieħu r- ruħ fis- solitudni u hemm nitkellem magħha."

Issa, perkonsegwenza, wieħed ma jersaqx lejn Alla bil- ħsieb tiegħu jekk mhux permezz tas- silenzju u tal- kwiet intern: għalhekk Swor Marija della Passione kienet tgħid lin- novizzi tagħha li s- silenzju huwa l- preparazzjoni għall- orazzjoni u li Alla jirtira minn hedik ir- ruħ, li ma żżommux.

Alla tagħna huwa spirtu u min irid ikellmu jinża' l- ewwel kull okkupazzjoni temporali li tkun fil- menti.

Min hu hedak l- iskular ta' Ġesù Kristu li ma jħarisx jew ma jimmeditax l- eżempji ta' Ġesù Kristu?

Il- manjiera tal- orazzjoni tiegħu tgħallem li jeħtieġ li aħna nippreparaw ruħna għaliha bis- silenzju; infatti hu kien jgħaddi l- iljieli fl- orazzjoni ta' Alla.

Forsi l- lejl jispira jew juri ħaġa oħra barra mis- silenzju?

Fis- VI kap tal- evanġelju skont San Mattew, vers 6, Ġesù Kristu qal: "Inti meta tkun biex titlob, idħol fil- kamra tiegħek.

U wara li tkun għalaqt il- bieb, itlob 'il- Missier tiegħek fis- satra."

Issa min hu li ma jifhimhiex li tidħol fil- kamra tfisser ipprepara ruħek bis- silenzju u li tagħlaq il- bieb tfisser l- intenzjoni retta li teqred it- turija vanituża?

Jekk is- silenzju huwa t- tħejjija għall- orazzjoni però s- sawm huwa l- anima tiegħu; in- natura tassenja b' lablabi 'il min huwa wikkieli, min immela jsum huwa silenzjuż.

L- anġlu San Rafiel qal lil Tobija, kap.

XII, 8: L- orazzjoni hija tajba bis- sawm.

Trid tara x' inhija l- orazzjoni mingħajr sawm?

Naqraw fl- evanġelju skont San Mattew, Kap. XVII, 20, li meta d- dixxipli ta' Kristu staqsewh għaliex ma rnexxilhomx li jkeċċu d- demonju mill- iben li hu kien ħeles u fejjaq, qalilhom: "Dina x- xorta ta' demonji ma titkeċċiex ħlief bl- orazzjoni u bis- sawm."

U jekk ngħarblu l- ispirtu tal- Knisja, nikkonkludu li hija tħejjija tassew effikaċi għall- orazzjoni s- sawm: infatti hija tippreskrivi taħt ħtija gravi s- sawma naturali bi tħejjija għall- ewkaristija, mhux biss għar- reverenza iżda wkoll b' dispożizzjoni għaliha, billi fiha l- eċċellenza tal- orazzjoni tal- quddiesa.

Dan mhux biss: hija fil- prefazju tar- randan tgħallem li Alla bis- sawm irażżan il- vizzjijiet, jerfa' l- menti, jagħti l- virtù u l- premji.

Tħejjija fuq kollox essenzjali għall- orazzjoni hija li dak, li nkunu biex nitolbu, tassew inkunu rriduh minn Alla: pereżempju wieħed jitlob 'l Alla l- virtù tal- umiltà iżda ma jridx dawk il- mezzi li Alla jkun biex jagħtih għall- akkwist tagħha, bħalma huma l- mard, il- persekuzzjoni, id- disprezzi, is- slaleb li ma jġibux fir- ruħ ħlief umiltà.

Ħadd mill- bnedmin ma jagħti doni jew ħwejjeġ prezzjużi li jaf li jkunu rrifjutati, fejn m' hemmx volontà li tirċevihom: jekk ix- xbieha topra b' din il- prudenza kemm iżjed is- sapjentissma realtà?

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw li inti tagħtina d- don tas- silenzju.

Ammen.

Kapitlu 5.

Lil min wieħed għandu jitlob?

Lil Alla waħdu għandu wieħed jitlob, bħala awtur ta' kull ġid u ta' kull grazzja.

Jista' però wieħed barra minn Alla jitlob bħala interċessuri u avukati 'l- Imbierka Verġni Marija Santissma, 'l- Anġli u 'l- Qaddisin, imma l- invokazzjoni ta' dawna ma taqax taħt obbligu, għalkemm min iħalli għalkollox għajnuna hekk effikaċi, speċjalment ta' Marija iktarx jidneb venjalment akkawża ta' negliġenza tas- saħħa proprja spiritwali, u anke gravement żgur li jidneb jekk iħalli li jitlobhom akkawża ta' disprezz u ta' spirtu eretiku.

Il- kanoni nru. l276 jgħid: Hija ħaġa tajba u utli li wieħed jinvoka u jsejjaħ u jirrikorri bit- talb tas- servi ta' Alla, li flimkien ma' Kristu jsaltnu u li wieħed jagħti qima u venerazzjoni lil relikwi u lill- immaġnijiet tagħhom: iżda fuq kollox il- fidili kollha għandhom jagħtu ġieħ b' devozzjoni ta' wlied lill- Verġni Marija Santissma.

Jista' wkoll wieħed jitlob però fil- privat lit- trabi mgħammdin u mejtin qabel l- użu tar- raġuni u anke lill- erwieħ tal- purgatorju skont is- sentenza iktar probabbli tat- teoloġi.

Aħna nosservaw fil- kors tan- natura tagħna li meta nkunu rridu xi favur minn xi ħadd, speċjalment li lejh inħossu ċertu biża' reverenzjali, illi ninqdew b' nies li jkunu ħbieb tiegħu, li anzi jkunu l- iktar qrib għal qalbu biex huma jindaħlu interċessuri għalina quddiemu u b' hekk jekk lilna għall- indenjità tagħna, ossija għall- ftit konoxxenza tagħna lejh, faċilment li jirrispinġi u jiċħad it- talba tagħna huwa għall- imħabba ta' dawn in- nies jagħtina dak li permezz tagħhom inkunu tlabnieh.

Jikkonferma wisq tajjeb hedina l- verità, kollha kemm hija naturali, il- fatt li naqraw fis- VII kap tal- evanġelju skont San Luqa fuq iċ- Ċenturjun.

Meta Ġesù daħal ġewwa Kafarnahum u ċ- Ċenturjun sema' bih, bagħat għandu l- anzjani tal- Lhud jitolbu permezz tagħhom li jiġi u jfejjaqlu s- seftur tiegħu li kien moribond u li kien wisq għażiż għalih.

U dawn meta ġew għand Ġesù, talbuh bil- ħerqa u qalulu li kien tassew jistħoqqlu li jagħtih din ix- xewqa ta' qalbu, għax kien iħobb in- nies lhud u bnielhom sinagoga.

Għal kliemhom Ġesù mar magħhom u xħin kien qrib id- dar, iċ- Ċenturjun bagħat jgħidlu mal- ħbieb: "Sinjur, tinkomodax ruħek, għax ma jistħoqqlix li inti tidħol ġewwa dari, għaliex jiena ġġudikajt lili nnifsi indenn li niġi għandek, iżda għid bil- kelma u s- seftur tiegħi jfiq."

U Ġesù Kristu faħħar l- umiltà tiegħu u tah dak li talab.

Kemm grazzji u kemm favuri ta' Alla bl- interċessjoni tal- qaddisin!

Ma jingħaddux.

Xi jfisser dan ħlief li Alla mhux biss ma jiddisgustax ruħu li aħna nirrikorru lejh bl- interċessjoni tagħhom, iżda li hu jieħu b' hekk vera glorja?

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw illi inti ma tiddisprezza qatt l- orazzjoni tagħna.

Ammen.

Kapitlu 6.

Min jitlob ikun fl- istess ħin jumilja ruħu, billi jkun jistqarr li hu fil- bżonn, li hu fqir, li m' għandux ħila: issa jekk in- natura tagħna titqanqal quddiem il- konfużjoni volontarja ta' dak li jirrikorri lejna għall- għajnuna, kemm iżjed Alla ma jdawwarx wiċċu mill- orazzjoni ta' min hu umli, kif hemm miktub li Alla jirreżisti lis- suppervi u li jagħti l- grazzja tiegħu lill- umli!

X' jaħseb fuqu nnifsu s- supperv?

Li hu m' għandux jirrikorri lejn ħadd: għax hu għalih innifsu biżżejjed, jifhem tajjeb fuqu nnifsu, jaħseb li m' għandux raġun li jitbaxxa quddiem l- oħrajn u ekku fuqu l- konfużjoni, mentri l- umli li juri l- hemm tiegħu u jesponi l- faqar u l- inkapaċità tiegħu nnifsu joħroġ mill- konfużjoni u ekku fuqu l- konsolazzjoni u l- glorja.

Trid tara x' inhija l- orazzjoni msaħħa bl- ispirtu ta' vera umiltà?

Huma bosta l- passi skritturali li, in sustanza, jgħidu li Alla ma jafx jirreżisti għaliha: però nispeċifikaw hawnekk xi wħud minnhom.

Ġuditta qalet lil Alla: "Is- suppervi sa mill- bidu qatt ma għoġbuk: iżda dejjem għoġbitek it- talba tal- umli u tal- mansweti."

Kap IX, 16.

Mis- salmi niġbru li Alla ma jiddisprezzax it- talb tal- umli – li lanqas ma nesa l- għajta tal- foqra – u li hu jagħmel il- volontà ta' dawk li jibżgħu minnu u lilhom isalva.

Il- kawża tal- orazzjoni tagħlaq fiha nnifisha żewġ raġunijiet f' min jagħmilha, cioè, il- bżonn tal- għajnuna u l- fiduċja f' min jirċeviha: jekk tonqos ħaġa minn dawn, l- orazzjoni ma jkollhiex lok.

Infatti min hu għani m' għandux bżonn jitlob flus, lanqas ma jersaq wieħed jitlob flus lil bniedem għani, jekk dan hu magħruf ta' qalb xħiħa u iebsa li minnu xejn ma wieħed jispera.

Umiltà, immela, f' min jitlob u tjubija f' min jirċievi jew jisma' l- orazzjoni.

Il- verġni mbierka qalet li l- ħniena ta' Alla minn ġenerazzjoni għal ġenerazzjoni għal dawk li jibżgħu minnu.

U forsi s- suppervi jibżgħu minnu meta saħansitra bl- għamil tagħhom jgħidulha li ma jafuhx, li m' għandhomx bżonnu, attakkati mal- ġudizzju proprju tagħhom b' disprezz tal- volontà eterna tiegħu?

L- orazzjoni ta' min jibża' minn Alla tħabbat u tiftaħ it- teżori tal- ħniena ta' Alla.

Ta' min hawn wieħed iqiegħed il- kliem ta' Ġona mnikket u inkurlat wara li għaddew l- erbgħin ġurnata minnu mħabbrin għall- qerda ta' Ninive u dina ma ġietx meqruda: "Jiena o Alla, għalhekk ħsibt naħrab f' Tarsu, għax naf li inti Alla tal- ħniena u ta' ħniena kbira."

Kap IV.

U l- profeta Danjel jgħid: "Min hu, o Sinjur, li jikkonfida fik u jsib il- konfużjoni?

M' hemmx konfużjoni għal dawk li jikkonfidaw fik."

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw minnek id- dawl li nagħrfu inti min inti u aħna min aħna.

Ammen.

Kapitlu 7.

Tissejjaħ orazzjoni vokali mhux għaliex għandha ssir biss bil- pronunzja tal- kliem jew biss biċ- ċaqliq tax- xufftejn, billi s- sustanza tal- orazzjoni qiegħda fil- menti; iżda għaliex il- kliem ikun konformi mal- ħsieb: wieħed jitkellem dak li jkun jaħseb.

Kristu ċanfar il- lhud bl- istess kliem ta' Isaija profeta li qal: "Dan il- poplu junurani bix- xufftejn: u l- qalb tagħhom hija fil- bogħod minni."

Matt: XV, 8.

Alla jaf, minn qabel ma aħna nitolbuh, xi nkunu biex ngħidulu: iżda dan mhux biżżejjed jeħtieġ li tassew nitolbuh b' manjiera ta' bnedmin li aħna.

Aħna m' aħniex spirtu biss iżda spirtu u ġisem fi bniedem wieħed u naturalment nitolbu billi nitkellmu bil- vuċi mseħbin mal- menti tagħna.

Xi minn daqqiet jekk jonqos il- kliem lanqas l- orazzjoni ma tkun valida bħalma naraw fil- għamil tas- sagramenti, fir- reċita preskritta tal- brevjar u ta' xi orazzjonijiet oħra, li jkun taħt obbligu.

L- orazzjoni vokali minnha nnifisha tagħti għajnuna u tirrinforza u tħeġġeġ iżjed l- orazzjoni tal- menti.

Kulħadd huwa obbligat li junura 'l Alla mhux biss internament iżda anki esternament bl- orazzjoni.

Alla nnifsu permezz tal- profeta David għamlilna l- ktieb tas- salmi biex bih nunurawh denjament kif lilu jixraq, anzi spiss fih niġu mistednin biex lilu wkoll inkantaw it- tifħir tiegħu u l- orazzjoni tagħna.

L- orazzjonijiet vokali ordinarjament huma l- quddiesa li hija l- eċċellenza tal- orazzjoni, il- brevjar, is- sagramenti, ir- rużarju, l- attijiet tal- Fidi, tat- Tama, tal- Imħabba u tal- Indiema.

Biex wieħed jifhem aħjar fuq l- orazzjoni vokali, jintqiegħed il- kliem ta' Ġesù Kristu quddiem il- menti tagħna fejn jobbligana li nistqarruh quddiem il- bnedmin.

Huwa forsi biżżejjed li aħna internament nistqarruh b' persważjoni vera, għalkemm ma jkollniex ħila akkawża tal- biża' li nistqarruh esternament?

Diġà heddidna li hu wkoll jiċħad lilna quddiem il- Missier tiegħu, jekk aħna ma nistqarruhx quddiem il- bnedmin.

Hu veru faċċoliżmu li wieħed jaħseb mod u jitkellem mod ieħor, ossija li l- kliem ma jkunx jaqbel mal- ħsieb.

L- orazzjoni vokali, immela, ta' min japprezzaha għall- ġid li ġġib magħha, għall- utilità tagħha u ta' min jagħmilha għall- obbligu preskritt minn Alla u mill- Knisja.

Veru li m' hemmx bżonn li wieħied jgħajjat jew jisfjata ruħu, għaliex Alla tagħna ma jixbahx 'il Bagħal li Elija rredikolah b' disprezz ironiku, xħin qal lill- profeti tiegħu: "Għajtu b' leħen ikbar, għaliex huwa alla, u forsi qiegħed jitkellem jew fil- lukanda, jew fil- vjaġġ, jew ċertament rieqed sakemm huwa jqum."

III Re XVIII, 27.

Hu biżżejjed immela li wieħed jippronunzja l- kelma anki mingħajr ma jisma' lilu nnifsu u li jifhem jitlob dak li hemm preskritt għalkemm jaljena ruħu internament.

Qatt m' hemm dnub, jekk id- distrazzjoni tkun involontarja, iżda meta tkun volontarja, mingħajr ġusta kawża, hemm dnub venjal ordinarjament, avolja l- orazzjoni ma tkunx taħt obbligu, għal ċerta irreverenza lejn Alla.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw illi inti tippurifika x- xufftejn tagħna u l- qalb tagħna.

Ammen.

Kapitlu 8.

L- orazzjoni mentali għalhekk tissejjaħ hekk, għaliex issir biss fil- menti u bil- menti, mingħajr ebda sinjal estern.

Jekk jiġri li jsir xi sinjal estern, dan ikun akkawża tal- kummerċ bejn l- ispirtu u l- ġisem, li naturalment iwieġbu lil xulxin: infatti, jista' wieħed f' hedina l- orazzjoni anke jkollu tibdil fil- wiċċ, jew jitriegħed, jew jibki, jew jinfjamma, jew jitbissem, jew jestatika ruħu, skont id- dispożizzjoni, li jkun fiha waqt l- orazzjoni mentali ossija meditazzjoni jew kontemplazzjoni, u skont l- oġġett tal- ħsieb li jkun iżomm fih.

L- orazzjoni mentali hija preskritta rigorożament għall- osservanza tal- liġi naturali jew divina; tant hu veru li l- Ispirtu Santu jgħid: "Ftakar fin- novissmi tiegħek u inti ma tidneb qatt."

Alla nnifsu fl- antik Testment qal lil Abraham sabiex iżomm il- preżenza tiegħu fil- menti tiegħu, bħala mezz li jqiegħdu fil- perfezzjoni spiritwali.

U jekk nieħdu f' idejna l- ktieb tas- salmi, naraw diversi versetti fuq l- orazzjoni mentali biss.

Jistqarr is- salmista li fil- meditazzjoni tiegħu kien jitkebbes in- nar.

L- orazzjoni mentali ordinarjament tikkaġuna fir- ruħ jew tipproduċi fiha effetti kollha kemm huma relattivi mal- oġġett tagħha: jekk taħseb fuq il- preżenza ta' Alla, tnissel fiha reverenza u attenzjoni kbira għal- liġi tiegħu; jekk taħseb fuq il- ġustizzja tiegħu, tnissel biża' ta' saħħa; jekk fuq il- providenza tiegħu, tqawwi dejjem il- fiduċja fih: jekk fuq il- ħniena tiegħu, titlob il- maħfra; jekk fuq it- tjubija tiegħu, tintefa' fih b' abbandun totali; jekk fuq l- omnipotenza tiegħu, titriegħed; jekk taħseb fuq l- immensità tiegħu, tkabbar fiha l- memorja tiegħu; jekk fuq il- qdusija tiegħu, tabborri kull dnub; jekk fuq l- eternità tiegħu tibqa' ċassa jew skantata; jekk fuq l- opri ta' jdejh, tistagħġeb bil- manjifiċenza tiegħu; jekk fuq is- sapjenza tiegħu, timtela bis- silenzju għall- ġudizzji kbar tiegħu.

M' hemmx, immela, dubju li min ma jaħsibx, isir jixbah liż- żiemel u lill- bagħal, li m' għandhomx intellett.

Tobija widdeb lil ibnu sabiex iżomm fil- menti tiegħu 'l Alla l- ġranet ta' ħajtu kollha.

IV, 6.

Fl- 1 salm l- Ispirtu Santu jbierek 'il hedak il- bniedem li l- volontà tiegħu hija fil- liġi ta' Alla u li fiha jimmedita binhar u billejl u li għalih m' hemmx ħlief feliċità u prosperità.

Jekk wieħed irid jara l- ġid tal- orazzjoni mentali: forsi mhux fiha jara n- nuqqasijiet tiegħu u jipproponi li jikkoreġi ruħu?

Forsi mhux fiha jirċievi d- dawl tal- ispirazzjonijiet tajba?

Forsi mhux fiha jilmaħ l- inganni moħbija tal- għedewwa spiritwali?

Forsi mhux fiha jmiss b' idejh il- vanità ta' dina l- ħajja u jara kemm hu prezzjuż Alla li ħalaqna għalih biss?

Forsi mhux fiha tiġi l- prudenza, li hija r- reġina ta' kull virtù?

Ġesù Kristu fil- parabbola tal- għaxar xebbiet għalaq il- bieb, meta daħlu l- prudenti u ma riedx jiftħu, meta ġew il- boloh, u qallhom li ma kienx jafhom.

Tant wieħed jipprattika ħaġa kemm ikun japprezzaha jew fiha nnifisha jew għall- konsegwenzi tagħha.

Żmien jitlef mad- diriġend min ma jisħaqx serjament għall- prattika ta' kuljum fl- orazzjoni mentali.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw illi ma nixtiqux ħlief il- ħwejjeġ tas- sema.

Ammen.

Kapitlu 9.

In- neċessità tal- orazzjoni tinbena fuq id- dnub oriġinali li tefagħna f' miżerja spiritwali u temporali.

Il- konkupixxenza, l- injoranza, il- biża', il- mard, il- gwerer, il- ġuħ u l- mewt: dan hu l- wirt li neċessarjament imiss 'il kulħadd indistintament fil- konsiderazzjoni tal- kors tan- natura u tal- ġustizzja t' Alla.

Min hu kapaċi b' ħiltu kollha li jibqa' mingħajr ma jfittex għajnuna, obbligat u kostrett min- neċessità tant spiritwali kemm ukoll temporali?

Min hu li ma jegħjiex f' ħajja hekk skabruża minn tliet għedewwa hekk potenti li x- xabla tal- aqwa ġgant, tal- akbar kampjun gwerrier ma tistax teħilsu u ssalvah minnhom?

"M' hemmx Alla ieħor li jsalva barra minni;" hekk għarrafna fuqu nnifsu l- Omnipotenti.

Qiegħed ftit quddiem għajnejk il- ferut li kien waqa' fi jdejn il- ħallelin.

Ma kienx ikun kapaċi li jitħarrek li kieku l- ħanin Samaritan tal- parabbola ma ħassx għalih: mingħajr dubju kien hemm jintemm abbandunat.

Kellu bżonn jew le ta' għajnuna hedaka l- ferut?

Dak il- ferut huwa t- tixbiha ta' kull bniedem li jiġi fid- dinja.

Povru ġeneri uman, kemm għandu bżonn ta' għajnuna u ta' konsolazzjoni!

Mnejn hedina l- għajnuna għandu wieħed ifittixha?

Jirrispondik is- Salmista: "Jekk is- Sinjur ma jkunx indukraha huwa l- belt, għalxejn jishru l- għassiesa tagħha."

"Il- bniedem karitattiv fil- jum il- ħażin jilliberah is- Sinjur."

Jiġifieri kull mezz, kull industrija umana ma hix kapaċi tilliberah.

"Ix- xabla tiegħi ma ssalvanix."

Sabiex ma ntawlux, nikkonkludu li Alla, u xejn barra minnu, huwa l- kawża tal- vittorja, tal- paċi, tal- konsolazzjoni, u min ma jirrikorrix għandu jistenna telfien u disperazzjoni.

L- orazzjoni hija neċessarja b' neċessità ta' mezz għal dawk li huma fl- użu tar- raġuni, f' dan is- sens li Alla mhux soltu jagħti grazzji effikaċi u l- perseveranza sal- aħħar ħlief lil dawk li jagħmlu l- orazzjoni.

Il- mezz ordinarju stabbilit minn Alla biex aħna naqilgħu l- grazzji neċessarji huwa l- orazzjoni.

"Itolbu u taqilgħu."

Giov.

XVI.

L- orazzjoni hija wkoll neċessarja b' neċessità ta' preċett divin, li dejjem eżista taħt kull liġi tant l- antika kemm il- ġdida.

Hu biżżejjed li nsemmgħu l- kliem ta' Ġesù Kristu fl- evanġelju skont San Luqa kap.

XVIII: "Jeħtieġ li wieħed dejjem jitlob u li ma jiqafx."

Dan il- preċett divin li nitolbu jmiss il- bnedmin kollha, anki l- midinbin.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw illi inti tħares bil- għajnejn tal- ħniena kbira tiegħek lejna f' kull bżonn tagħna.

Ammen.

Kapitlu 10.

X' għandu wieħed jitlob?

Dan li hu fil- bżonn tiegħu.

Il- bżonn jista' jmiss il- faqar tar- ruħ jew tal- ġisem: il- faqar tar- ruħ jikkonsisti fl- inkapaċità li wieħed jista' jasal biex itemm id- doveri tiegħu lejn Alla, lejn il- Proxxmu u lejh innifsu.

Dina l- inkapaċità ma kinitx mill- bidu fil- bniedem, iżda, meta kien nieżel minn Ġerusalemm għal Ġeriku, il- ħallelin tefgħuhielu fuqu b' mod li hu ġie fil- bżonn indispensabbli tal- għajnuna tal- Ħanin Samaritan biss, biss, biss.

Fi kliem ieħor, il- bniedem akkawża tal- ħtija oriġinali sar inkapaċi li jasal waħdu għall- fini, li għalih ġie maħluq, li kieku Ġesù Kristu ma mmeritalux il- grazzja u wiegħdu l- għajnuniet kollha divini, li jitolbu għal hedana l- fini uniku.

Mingħajri, qal Ġesù Kristu, ma tistgħu tagħmlu xejn.

Xejn: immela u la ħwejjeġ kbar u lanqas ħwejjeġ żgħar.

Forsi mhuwiex fil- bżonn min hu marid?

Jekk inti għandek volontà soda u serja li tagħmel dak li hu tajjeb: iżda fil- prova ma tkunx tiflaħ, jidhirlek li m' hemmx bżonn tirrikorri għall- għajnuna?

L- ispirtu tassew huwa lest; iżda l- laħam huwa marid.

Imqiegħed immela b' ċert li Alla għall- merti ta' Ġesù Kristu xejn ma jiċħad lil min jitolbu bil- verità dak li hu veru ġid, innisslu għalhekk fiduċja fl- orazzjoni ta' ħwejjeġ spiritwali.

Anzi Kristu stess assigurana li Alla żgur bla ebda dubju jagħtina dak li jwassalna għall- fini meta aħna nitolbuh l- għajnuniet li nkunu neħtieġu.

Ekku l- kliem preċiż tiegħu.

Min minnkom jitlob 'il missieru ħobż: forsi jagħtih ġebla?

Jew ħuta: forsi jagħtih serp flok ħuta?

Jew jekk ikun talab bajda: forsi jnewwillu skorpjun?

Jekk, immela, intom għalkemm ħżiena tafu tagħtu lil uliedkom ħwejjeġ tajba: kemm iżjed Missierkom mis- sema jagħti l- ispirtu t- tajjeb lil min jitlobhulu?

Luqa XI, 11, 12 u 13.

M' hemmx perkonseawenza lok ta' dubju li Alla jagħtik tassew dak li jressqek lejh, ossija ħwejjeġ spiritwali.

Waqt it- tentazzjonijiet tal- impurità, tal- vendetti, tal- mibegħda, tas- suppervja, tal- għira, tal- korla, tal- gula, tal- kurjożità, tat- tlablib, tal- ġlied, tal- inġustizzji, tal- inġurji, tas- serq, tal- gidba, tal- ġudizzju temerarju: waqt it- tentazzjonijiet kontra l- Fidi, kontra l- Providenza, kontra l- Ġustizzja jew kontra l- Ħniena Divina, kontra t- Tama, kontra l- Imħabba lejn Alla invoka u sejjaħ bil- verità 'l Alla u nagħtik id- drittijiet kollha li tgħid li mhux veru – ħaġa impossibbli – il- kliem ta' Ġesù Kristu li hu Alla inkarnat, jekk ma tarax fuqek dak li inti tkun tlabt bil- verità dwar għajnuniet spiritwali u jekk issib ruħek konfuż fil- waqgħat tiegħek.

Isma' x' jgħidlek Alla fis- salm 49: Sejjaħli fil- jum tat- tribulazzjoni: jiena neħilsek u inti tigglorifikani.

Nitolbuh 'l Alla li jkabbar fina l- fidi, li jaħfrilna dnubietna, li jħenn għalina fit- tentazzjonijiet u li jagħtina l- grazzja tiegħu biex nigglorifikawh f' kollox b' intenzjoni retta, li jagħtina d- don tas- silenzju li hu l- kult tal- ġustizzja, li jagħtina żmien għall- vera penitenza, li jagħtina l- ferħ mal- paċi, li jagħtina l- konsolazzjoni tal- Ispirtu Santu, li jagħtina l- perseveranza fl- għamil it- tajjeb, li jagħtina l- grazzja li nikkoreġu ħajjitna u l- biex nieħdu paċenzja b' kulħadd u b' kollox u dejjem, li jnissel fina s- sentimenti ta' Ġesù Kristu, kollha umiltà, kollha karità u kollha manswetudni u li jkun hu l- uniku oġġett ta' ħsibijietna u tal- imħabba ta' qlubna.

Dawn huma ħwejjeġ tassew spiritwali li Alla ma jiċħadx lil min jitlobhomlu bil- verità u li jagħmlu l- bniedem feliċi u beatu f' din id- dinja u eternament fl- oħra.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw illi inti tlibbisna b' kull virtù għall- glorifikazzjoni ta' ismek u għas- saħħa tagħna.

Ammen.

Kapitlu 11.

Rigward l- orazzjoni fuq materja temporali jenħtieġ li qabel xejn nosservaw missier fl- ispirtu naturali tiegħu maħluq fuq a xbieha ta' Alla fl- imġiba tiegħu ma' ibnu.

Meta ibnu jitolbu ħwejjeġ utli li tassew jenħtieġhom, ma jdawwarx wiċċu żgur minnu hedan il- missier u jagħtih b' ċerta sodisfazzjon dak li jitolbu f' dan il- każ.

Hawn ara 'l Alla mal- orazzjoni tagħna rigward ħwejjeġ spiritwali.

Iżda jekk jitolbu ħwejjeġ dannużi għal ħajtu, jew għall- fama, jew għal xi telf ta' ġid temporali ieħor, dan il- missier mingħajr dubju jew jagħmilha ta' trux, jew direttament jirreżistilu u ostinatament jiċħadlu dak li jkun talbu ta' dannu għalih innifsu li għan- nuqqas tal- esperjenza jew għad- dlamijiet tal- konsegwenzi dan l- iben ikun jifhem li jkun ta' ġid għalih innifsu.

Jirriskjara dina l- verità naturali eżempju.

Iben żgħir bil- ġuħ jitlob 'il missieru ħobż, m' hemmx dubju li missieru jagħtih u le jiċħadlu: issa suppost li ibnu jkun għarqan u sħun bil- ġiri tal- logħob u jitolbu waħda mit- tazzi tal- luminata tas- silġ li jara fuq il- mejda tagħhom, injorant fuq il- ħsara li tiġi wara, tassew li missieru jiċħadhielu avolja jarah jibki u jinħaqar b' mod li jkun donnu sejjer joqtol lilu nnifsu: le, ma jagħtihx, għax jaf li dina tagħmillu ħsara.

U min hu li ma jsejjaħx iblah missier li jagħti ħwejjeġ dannużi lil ibnu?

Ngħaddu issa fuq il- ħwejjeġ temporali, li aħna nitolbu 'l Alla: aħna naħsbu li jkunu ħwejjeġ tajba bil- ġudizzju tagħna: iżda mhux kulma jidher tajjeb fil- ġudizzju tagħna jkun tassew dejjem tajjeb, billi aħna injoranti wisq f' bosta ħwejjeġ.

Infatti naqraw fil- parabbola tas- sikrana li s- sefturi qatgħuha li kienet ħaġa tajba li jaqalgħu s- sikrana li kienet spuntat u dehret qalb il- qamħ, iżda s- sid iddiżapprova l- proposta tagħhom li kien urielhom dannuża.

Matt.

XIII, 24- 30.

Immela meta aħna nitolbu xi ħaġa temporali lil Alla inqiegħdu dejjem f' qalbna l- kundizzjoni li intant irriduha, jekk ma tkunx ta' dannu jew ta' tfixkil għall- veru ġid li hu fil- ħajja ta' dejjem: nitolbu dejjem bir- rassenjazzjoni fuq l- eżempju li naraw minn Kristu fl- ort tal- Ġetsemani li talab 'il- Missier tiegħu li jekk kien jista' jkun iwarrab minnu l- kalċi iżda mhux kif irrid jiena, qallu, imma kif trid inti, hekk ikun magħmul.

Għalhekk fid- definizzjoni tal- orazzjoni hemm li hija domanda ta' ħwejjeġ xierqa minn Alla, cioè ta' ħwejjeġ li wieħed jista' jixtieq onestament u konvenjentement.

Wieħed marid jitlob 'l Alla li jfejqu: xi minn daqqiet Alla tassew ifejqu, u xi minn daqqiet ma jfejqux: għaliex ma jfejqux?

Forsi mhuwiex potenti Alla li jfejqu, meta hu saħansitra rxoxta lil min kien mejjet?

Intant ma jridx ifejqu għax Alla, li jaf kollox, fis- Sapjenza tiegħu jiġġudika li ma jridx ifejqu sabiex jagħmel xi miżerikordja miegħu.

Hawn huwa l- lok li wieħed jesponi verità terribbli.

Isma' u rrifletti.

Wieħed fl- istat ta' dnub mejjet u jitlob 'l Alla xi ġid temporali bħal xi somma kbira ta' flus jew ta' xi dinjità temporali u dan li jitlob jottenih: bniedem bħal dan tidher fuqu raġuni ta' veru biża'.

Infatti Alla kien qal lill- Profeta Samweli fuq il- poplu lhudi lì ma kienx irid 'l Alla b' re, iżda li kien irid bniedem re fuqu: Isma' l- vuċi tal- poplu f' kulma jgħidulek għax mhux lilek iżda lili warrbu biex ma nsaltanx fuqhom.

Agħtihom li jitolbuk.

I Re, VIII, 7.

Kellu raġun il- Qaddis Del Bùfalo jgħid lill- uditorju tiegħu bil- kruċifiss f' idejh: Nifirħilkom mhux meta intom fil- baħar tar- rikkezzi, jew tad- delizzi, jew fuq il- muntanji tal- unuri mundani, dawn il- ħwejjeġ Alla ma tahomx lil Ibnu inkarnat; iżda nifirħilkom meta intom ippersegwitati, maħqurin, morda, iddisprezzati u foqra.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw illi b' fiduċja kbira fil- providenza tiegħek nistrieħu perfettament fil- volontà qaddisa tiegħek.

Ammen.

Kapitlu 12.

Alla jwiegħed il- premju lil min jibda tajjeb, iżda jagħtih lil min jispiċċa tajjeb: Min ikun ippersevera sal- aħħar, dan ikun salv, qal Sidna Ġesù Kristu.

L- appostlu San Pawl fl- I Ittra lit- Tessalonkin kap V, vers l7, jikteb: "Itolbu mingħajr ma taqtgħu."

Alla mhux soltu jagħti grazzji effikaċi u l- perseveranza sal- aħħar ħlief lil dawk li jitolbu.

Jekk mingħajr perseveranza ma nistgħux nidħlu fil- port tas- saħħa: mingħajr orazzjoni ma nistgħux ikollna l- perseveranza.

Ma kienx biżżejjed li Ġesù Kristu biex jurina l- importanza tal- perseveranza fl- orazzjoni li jgħid lill- iskulari tiegħu parabbola waħda, iżda qal u reġa' qal b' mod tali li min jisma' jkollu jipperswadi ruħu li jenħtieġ li dejjem wieħed jitlob u le jieqaf.

Meta hu jgħid: Itolbu, u lilkom jigi mogħti: fittxu, u intom issibu: ħabbtu, u lilkom jiġi miftuħ: min hu li ma jifhimx li wieħed m' għandux jaqta' qalbu u jippersevera fl- orazzjoni?

Biex iktar jurina li jenħtieġ nipperseveraw fl- orazzjoni u jqawwilna qalbna fl- isperanza ried ukoll jinqeda bl- aġir tan- natura tagħna, li tagħti lil min jissikkaha bl- orazzjoni, u li ordinarjament ma tagħtix mill- ewwel.

Min minnkom ikollu ħabib, qal Ġesù Kristu, u jmur għandu f' nofs ta' lejl u jgħidlu: Ħabib, agħtini tliet ħobżiet, għaliex ħabib tiegħi ġie mit- triq għandi, u m' għandix x' lilu nqiegħed quddiemu.

U hu minn ġewwa jwieġeb u jgħidlu: La ddejjaqnix, issa l- bieb huwa magħluq, u wliedi huma miegħi fis- sodda, ma nistax inqum u nagħtik.

U jekk ikun ippersevera jħabbat: ngħidilkom li għalkemm ma jqumx u jagħtih għax ikun ħabib tiegħu, iżda akkawża tas- sikkatura tiegħu jqum, u jagħtih kemm ikun jenħtieġ.

Luqa XI, 5- 8.

Din il- verità naturali mill- ġdid Ġesù Kristu reġa' rrepetieha bil- parabbola tal- imħallef ħażin."Imħallef kien f' belt, li kien jibża' u la minn Alla u lanqas kien jirrispetta bniedem.

U kien hemm f' hedik il- belt armla, u kienet tiġi għandu u tgħidlu: Agħmilli vendetta fuq l- għadu tiegħi.

U għal bosta żmien hu ma riedx.

Iżda wara dan qal bejnu u bejn ruħu: Għalkemm ma nibżax minn Alla, lanqas inweġġaħ bniedem: imma għaliex issikkatni din l- armla, jiena neħlisha li fl- aħħar nett ma tiġix u żżeblaħni.

U s- Sinjur qal: Isimgħu xi jgħid l- imħallef tal- ħażen: ma jagħmilx immela Alla vendetta tal- magħżulin tiegħu li jgħajtulu binhar u billejl, u jkollu paċenzja bihom?

Ngħidilkom li malajr jagħmel il- vendetta tagħhom.

Luqa, XVIII, 2- 8.

Minn dawn iż- żewġ parabboli wieħed jikkonkludi li żgur jaqla' minn Alla dak li jitlob bil- perseveranza.

L- orazzjoni bil- perseveranza turi qalb mimlija bil- fiduċja: infatti għaliex wieħed jaqta' qalbu ħlief għax tkun tonqos fih il- fiduċja lejn min ikun lilu jitlob?

Xi minn daqqiet Alla fis- sapjenza tiegħu jirritarda li jagħti biex aħna jkollna l- okkażjoni li neżaminaw il- fiduċja tagħna fih, li tant tigglorifikah.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw minnek id- don kbir tal- perseveranza fl- ispirtu tal- biża' tiegħek.

Ammen.

Kapitlu 13.

Kwalunkwe opra tajba tagħna ma jista' jkun fiha ebda valur ebda mertu quddiem Alla, jekk ma tkunx unita mgħaqqda mal- merti ta' Ġesù Krista.

Din il- verità għallimhielna Ġesù Kristu stess fl- evanġelju skont San Ġwann, kap XV.

Jiena jien, qal Kristu, il- vera dielja: u Missieri huwa l- bidwi.

Kull fergħa fija li ma ġġibx frott, ineħħiha: u kull waħda li ġġib il- frott isaffiha sabiex iġġib frott iżjed.

Ibqgħu fija u jiena fikom.

Kif il- fergħa ma tistax iġġib frott minn rajha, jekk ma tkunx baqgħet fid- dielja: hekk lanqas intom, jekk ma tkunux bqajtu fija.

Jiena d- dielja, intom il- friegħi: min jibqa' fija u jiena fih, dan iġib bosta frott: għax mingħajri ma tistgħu tagħmlu xejn.

Jekk xi ħadd ma jkunx baqa' fija: jiġi mormi bħal fergħa, u jinxef, u jiġbruh u jitfgħuh fin- nar, u jinħaraq.

Jekk intom tkunu bqajtu fija, kliemi wkoll ikun baqa' fikom: kull ħaġa li tkunu ridtu, itolbu u ssir lilkom.

Minn hedana l- kliem kollu ta' Kristu, wieħed jara n- neċessità tal- grazzja divina f' kollox biex opra tagħna tkun togħġob lil Alla u jkun fiha l- mertu.

Kif kien jista' jkun li aħna nitolbu lil Alla jew li naqilgħu minn Alla l- grazzja tiegħu meħtieġa għall- bidu, u għall- kors u għat- tmiem ta' kull opra, li kieku Kristu bil- mewt tiegħu ma mmeritax għalina?

Xi dritt kieku kien ikollu l- bniedem li tilef kull dritt irriparabbilment bil- waqgħa fil- ħtija oriġinali, suppost li Kristu ma ndaħalx Feddej għall- bnedmin quddiem Alla?

Dina l- verità hija kontinwament f' ħalq il- Knisja li kollox titlob għall- merti ta' Sidna Ġesù Kristu.

Il- merti ta' Sidna Ġesù Kristu għalina quddiem Alla huma bħal flus f' idejna, meta nixtru xi oġġett.

Suppost li wieħed jidħol f' ħanut jixtri oġġett mingħajr flus, forsi l- bejjiegħ jagħtih l- oġġett mitlub?

Tgħidli inti imma jekk ikun ħabib tiegħu jista' jkun li jagħtih ukoll l- oġġett mingħajr flus.

Dan hu veru: iżda meta jkun ħabib.

Qatt ma rriflettejt inti li aħna sirna għedewwa ta' Alla, ulied il- korla permezz tad- dnub, imbagħad Alla fil- ħniena infinita tiegħu laqqamna fid- dielja tiegħu li sirna ħaġa waħda magħha fil- ħajja u fil- frott?

Naħseb li inti sejjer tikkonkludi fik li min hu fl- istat tad- dnub il- mejjet, allura jitlob għalxejn.

Jitlob għalxejn, jekk dan li jitlob ma jkunx ordinat għall- ġustifikazzjoni tiegħu, bħallikieku l- maħfra ta' dnubietu, il- fidi, l- indiema eċċ. Jitlob fuq kollox għalxejn jekk jifred il- merti ta' Ġesù Kristu ossija ma jemminx f' Ġesù Kristu li qal li hu l- bieb, li permezz tiegħu jekk xi ħadd ikun daħal, isalva: u jidħol u joħroġ u jsib il- mergħa.

Ev: Giov: X. Għalhekk immela fl- orazzjoni tagħna nersqu bil- fiduċja lejn Alla akkawża tal- merti infiniti ta' Ġesù Kristu u noffru quddiem Alla l- orazzjoni tagħna flimkien mal- pjagi ta' Kristu, li ġie mismugħ għar- reverenza tiegħu, li d- demm li ħareġ minnhom jgħajjat iżjed qawwi mid- demm tal- ġust Abel.

Il- Knisja tuża hedina l- formola qabel ir- reċita tal- uffiċċju divin: "Sinjur, fil- għaqda ta' dika l- intenzjoni divina, li biha inti stess fuq l- art faħħart 'l Alla jiena nagħmel l- orazzjoni tiegħi."

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw li denjament nunurawk, nirringrazzjawk, nissodisfawk, u li niġbdu minnek il- favuri u d- doni tal- benedizzjoni fiduċjużi fuq il- prezz tal- vittma divina tagħna.

Ammen.

Kapitlu 14.

M' hemmx dubju li wieħed jista' jitlob kullimkien, għaliex Alla huwa immens, jimla kull lok, jinsab kollu kullimkien: il- profeta David infatti fis- salm 138 qal: Fejn immur jiena mill- ispirtu tiegħek? u fejn naħrab jiena mill- wiċċ tiegħek?

Jekk jiena nitla' fis- sema, hemm inti int: jekk jiena ninżel fl- infern, hemm inti preżenti.

Għalhekk l- appostlu San Pawl jikteb li nitolbu f' kull lok.

A rigward però tas- satra fl- orazzjoni Ġesù Kristu għallimna fl- evanġelju skont San Mattew, kap VI; Meta intom titolbu, la tkunux bħall- faċċoli, li jħobbu jitolbu weqfin fis- sinagogi u fil- kantunieri tal- pjazez sabiex jarawhom il- bnedmin: tassew ngħidilkom, huma ħaduh il- ħlas tagħhom.

Iżda inti meta tkun għall- orazzjoni, idħol f' kamartek, u wara li tkun għalaqt il- bieb, itlob 'il- Missier tiegħek fil- moħbi: u l- Missier tiegħek li jara fil- moħbi, iroddlok.

Hemm f' kamartek titlob bil- magħluq liema rakkoljiment u liema attenzjoni ma jiġux fuqek, fejn ħadd ma jħares lejk u fejn xejn ma jista' jiddistrak jew jaljenak u fejn ebda lok ta' vanaglorja ma jista' jiġi fuqek?

B' hedana l- kliem però Ġesù Kristu ma fehemx jeskludi t- tempju bħala lok tal- orazzjoni, meta hu stess u l- fidili kollha spiss kienu jattendu fih u d- dixxipli kollha tiegħu.

Anzi meta ra t- tempju pprofanat wera kbira ħeġġa lejn id- dar ta' Alla u minnu kien keċċa l- bejjiegħa kollha u 'l dawk li kienu jixtru u qaleb l- imwejjed tal- flus u s- siġġijiet tal- bejjiegħa u jgħidilhom: Hemm miktub: Id- dar tiegħi tissejjaħ dar tal- orazzjoni u intom għamiltuha għar tal- ħallelin.

Matt: kap XXI, 13.

Min ma jarax minn hedina l- imġiba ta' Kristu lejn it- tempju kemm reverenza tinħtieġ lejn hedana l- lok?

Aħna ninġabru fil- knejjes sabiex nitolbu flimkien u b' hekk l- orazzjoni tagħna jkollha valur ikbar, billi Kristu qal li fejn hemm tnejn jew tlieta miġburin fl- isem tiegħi hemm jiena f' nofshom.

Ġesù Kristu kien jattendi fit- tempju u wkoll kien joħroġ fil- muntanja biex jitlob, u kien jgħaddi l- iljieli fl- orazzjoni ta' Alla.

Luqa VI.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw illi ngħixu kontinwament fil- ħsieb tal- preżenza tiegħek.

Ammen.

Kapitlu 15.

Hemm tassew preċett li wieħed jitlob u dan il- preċett jobbliga sabiex nitolbu spiss: però ma jistax wieħed jiddetermina kemm -il darba għandu wieħed jitlob preċiżament.

Il- preċett tal- orazzjoni jaħkem u jagħfas skont iċ- ċirkostanzi li fihom ikun jinsab il- bniedem.

Id- dutturi tal- Knisja jfissru l- kliem ta' Kristu li jenħtieġ dejjem nitolbu, u jgħidu li b' hekk aħna għandna nitolbu spiss, fil- ħinijiet tal- bżonn, u li ma niqfux akkawża tad- diqa, tal- bruda u tan- nixfa fir- ruħ, jew għandu wkoll wieħed jifhem b' hedana l- kliem li kollox kulma nagħmlu u kulma nbatu niddiriġuh għall- glorja ta' Alla.

Għandu wieħed jitlob, meta jkollu xi tentazzjoni gravi li b' mod ieħor faċilment ma jkunx jista' jkeċċiha.

Kemm huma spissi t- tentazzjonijiet fuq il- bniedem isma' 'l Ġobb li jgħid li l- ħajja tal- bniedem hija kumbatt fuq dina l- art.

Jekk tisma' 'l Santu Wistin jgħidlek li a rigward tat- tentazzjonijiet impuri l- kumbatt huwa ta' spiss u l- vittorja rari, inti tgħid il- għaliex rari?

Għaliex tonqos l- orazzjoni speċjalment il- mentali fil- preżenza ta' Alla.

Min hu obbligat għall- fini huwa wkoll obbligat għall- mezzi ordinati għalih.

Inti obbligat li tosserva l- liġi ta' Alla immela inti obbligat tarma ruħek bl- armatura tal- fidi u bil- kurazza tal- orazzjoni u taħrab mill- okkażjoni prossma.

Wieħed huwa obbligat jitlob fid- diżgrazzji pubbliċi speċjalment fil- mard kontaġġjuż bħalma hija l- pesta, fiż- żmien tal- gwerer u fiż- żmien tal- ġuħ: isir it- talb biex wieħed jipplaka 'l Alla bl- ispirtu tal- umiltà u f' ruħ niedma u beżgħana fuq il- ġustizzja ta' Alla.

Wieħed huwa obbligat jitlob, meta jkollu jtemm xi preċett li għalih tkun neċessarja l- orazzjoni, speċjalment meta nkunu biex nirċievu xi sagrament.

Kemm fl- aħħar nett jagħfas il- preċett li nitolbu f' periklu ċar ta' mewt, kulħadd iħoss fih hedina n- neċessità f' punt li minnu tiddependi l- ħajja eterna jew il- mewt eterna!

Min hu li f' mument bħal dan ma jitlobx imriegħed 'l Alla li jagħmel miżerikordja miegħu u jaħfirlu u jiġġustifikah, qabel ma jidher fit- tribunal tal- ġustizzja divina?

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw illi noħorġu dejjem meħlusin u rebbiħin minn kull xorta ta' ingann tant fir- ruħ kemm fit- temporal.

Ammen.

Kapitlu 16.

Fl- ewwel lok għandna nitolbu għalina nfusna skont ir- regola tal- karità li għandha tibda minna.

Kull wieħed hu obbligat li jħobb lilu nnifsu iżjed minn li jħobb il- proxxmu: ir- raġuni hi li kull wieħed huwa iktar proxxmu għalih innifsu minn ħaddieħor kwalunkwe, għalhekk Kristu ppropona u qiegħed b' regola tal- imħabba tal- proxxmu l- istess imħabba tagħna lejna nfusna: "Ħobb il- proxxmu tiegħek bħalek innifsek."

Dan joħroġ ukoll ċar lill- inklinazzjoni naturali u invinċibbli li wieħed iħobb iktar lilu nnifsu minn li jħobb il- proxxmu.

Fit- tieni lok għandna nitolbu għall- bnedmin kollha ħajjin anki għall- infidili.

Infatti San Pawl fl- I ittra lil Timotew kap II, 1, 2, jikteb: "Jiena nixtieq immela l- ewwel ta' kollox illi jsiru supplikazzjonijiet, orazzjonijiet, interċessjonijiet u ringrazzjamenti għall- bnedmin kollha: għas- slaten, u għal dawk kollha li huma fi stat għoli: sabiex aħna ngħaddu ħajja kwieta u bil- paċi f' kull pjetà u kastità."

Lanqas l- għedewwa m' għandhom ikunu esklużi mill- orazzjoni, kif jidher ċar mill- kliem ta' Kristu fl- evanġelju skont San Mattew kap V, 44.

"Jiena ngħidilkom: Ħobbu l- għedewwa tagħkom, agħmlu l- ġid lil dawn li jobogħdukom: u itolbu għal dawk li jaħqrukom u jigdbu fuqkom."

Dan kollu rigward il- bnedmin ħajjin: issa a rigward il- mejtin: mhux permess li wieħed jitlob għall- beati, għaliex dawn m' għandhom bżonn ta' xejn, billi qegħdin isaltnu ma' Kristu fil- beatitudni eterna bi ħlas tal- fedeltà tagħhom: lanqas mhu permess li wieħed jitlob għall- indannati, għaliex dawk ma jistgħu jkunu megħjunin b' ebda orazzjoni anzi b' ebda mod.

Fuq l- erwieħ miżmumin fil- purgatorju hija ħaġa ta' pjetà u ta' miżerikordja kbira u ħaġa utli tassew li wieħed jitlob għalihom.

Dan l- użu kien ukoll fost il- Lhud kif naqraw fit- II ktieb tal- Makkabej, kap XII, 46.

"Huwa ħsieb immela qaddis u tas- saħħa li wieħed jitlob għall- mejtin, sabiex jinħallu mid- dnubiet."

M' hemmx bżonn li neskludu l- indannati f' dan il- vers, għax ebda fidwa ma tista' tkun għal dawn: immela hawn il- kliem huwa biss għall- erwieħ purganti.

La tgħidx li dan kien qabel il- mewt ta' Kristu għaliex il- purgatorju ma spiċċax mal- mewt ta' Kristu: infatti l- knisja tipproponih b' artiklu tal- fidi u fil- konċilju Tridentin, sessjonijiet VI u XVII teżorta l- fidili tagħha biex jitolbu għall- mejtin li huma fil- purgatorju.

Nitolbu, immela, għalina nfusna, għan- nies u għall- qrabat tagħna, għall- benefatturi u għall- għedewwa tagħna, għall- fidili biex jipperseveraw u għall- infidili biex jikkonvertu, għall- agonizzanti u għall- erwieħ tal- purgatorju.

Nitolbu għas- superjuri kollha tagħna tant ekkleżjastiċi kemm ċivili, għas- sudditi tagħna jekk il- Providenza tkun qiegħdet taħt is- sorveljanza tagħna lil xi wħud minn ħutna.

Nitolbu 'l Alla biex jagħmel miżerikordja magħna u b' hekk niltaqgħu lkoll flimkien fil- patrija ċelesti fejn hemm paċi somma, u tgawdija bla tarf u bla tmiem għall- merti tas- Sinjur tagħna, Ġesù Kristu, li ma staħax jistqarr li hu wieħed mill- aħwa tagħna fil- kbira mħabba li ġabilna.

Inħobbu lil xulxin, jekk ngħinu 'l xulxin u ngħinu 'l xulxin kif nistgħu iżda b' mod speċjali bl- orazzjoni.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw għalina u għall- bnedmin kollha ħajjin u mejtin ir- ruġjada tal- grazzja tiegħek u l- paċi ta' dejjem.

Ammen.

Kapitlu 17.

X' tagħmel in- natura meta titlob favur?

Huwa naturali li meta wieħed irid jirrikorri għand ħaddieħor biex minnu jaqla' xi favur, xi grazzja, xi pjaċir, xi għajnuna illi fl- ewwel lok jidħol fl- amiċizzja tiegħu jew jidher pjaċevoli f' għajnejh permezz ta' sinjali li lilu jkunu jogħġbu, bħalma huma r- rigal jew atti oħra li fihom infushom ikunu jingħoġbu hekk li min jitlob ġà jkun osserva u ra f' dik il- persuna potenza fil- mezzi u tjubija fil- qalb.

Jekk tkun għalih diffiċli li jkun jista' jidħol fl- amiċizzja, allura ordinarjament jinqeda permezz ta' persuni li huma grati u milqugħin.

Wieħed immela li jkun irid jitlob xi ħaġa lil ħaddieħor li fih ġà jkun osserva u ra dawn iż- żewġ kwalitajiet jipprokura li jiddisponih, qabel ma jersaq biex jitolbu, b' dawk il- ħwejjeġ li hu jaf li jkunu jogħġbuh jew assolutament jew relattivament.

Il- ħwejjeġ li jingħoġbu fin- natura assolutament huma l- atti tal- umiltà, li għalihom wieħed jiċċanfar internament jekk jirrespinġihom jew jiddisprezzahom.

Il- ħwejjeġ li jingħoġbu fin- natura relattivament huma ordinarjament it- tifħir: xi wħud infatti meta huma mfaħħrin iħobbu u jiffavorixxu lil min ikun faħħarhom u oħrajn li fihom ikun hemm ċertu għaqal, meta huma mfaħħrin jibżgħu minn xi sensi ta' ipokrisija jew minn xi tradiment u għalhekk flok li jiffavorixxu lil min ifaħħarhom, dawn iżjed jirtiraw u jitbiegħdu minnu.

Barra mit- tifħir jintgħoġbu r- rigali li għal xi wħud huma bżar fl- għajnejn u rbit tal- idejn għaliex permezz tagħhom jinxtraw u mdallmin bihom ma jkunux liberi biex jeħilsu minn dawk, li jkunu talbuhom, wara li jkun ġà aċċettat ir- rigal: però r- rigali għal xi oħrajn, li fihom hemm ċertu għaqal huma mottiv ta' suspett, kif jgħid il- proverbju li min jagħtik jew ġà jkun ħadlek jew ikun jifhem li jeħodlok.

Barra mit- tifħir u mir- rigali jingħoġbu l- pjaċiri senswali li għal xi wħud huma bħal vleġeġ li jferixxu b' mod li għalihom jissagrifikaw kollox: għal xi oħrajn però dawn il- pjaċiri senswali huma oġġetti ta' qżież u minnhom jitwarrbu bħalma jitwarrab bniedem minn katavru jinten.

Wara dan kollu li esponejna ngħaddu biex naraw x' jagħmel wieħed qabel ma jitlob xi favur lil ħaddieħor.

Meta bniedem fil- bżonn ta' xi għajnuna jkun ġà għaraf l- għajn li minnha jifhem jersaq biex jixrob li għandha cioè l- potenza fil- mezzi u t- tjubija fil- qalb, iseksek b' ċertu studju u b' ċerta industrija ta' moħħu x' inhu li l- iżjed jolqot l- għajnejn tal- intiż benefattur u meta jagħraf l- oġġett ta' qalbu, joffrihulu b' sensi ta' umiltà u ta' mħabba u jagħmel tabirruħu li minnu ma jrid xejn sakemm l- intiż benefattur ma jkunx aċċetta l- offerta.

Meta wieħed ikun aċċetta l- offerta, b' dan l- att tkun ġà tnisslet fiduċja bi speranza kbira fil- qalb ta' dak li jkun biex jitlob.

Forsi n- natura ma tistħix tirrifjuta grazzja, jew favur, meta tkun aċċettat xi offerta lil min ikun tahielha?

Min hu li għandu sens komun u ma jiddisponix 'il dik il- persuna li minnha jifhem jirċievi xi ġid?

Min hu li għandu ftit tas- sens u jissogra jirrita jew jiddiżgusta persuna li minnha jifhem jirċievi xi ġid?

Infatti l- proverbju jwiddeb: "La ddardarx l- għajn li trid tixrob minnha."

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw li nidhru quddiemek oġġett tad- doni tat- teżori infiniti tiegħek.

Ammen.

Kapitlu 18.

Xi jqanqal 'l Alla biex jagħti dak li wieħed jitolbu?

Fil- kapitlu ta' qabel rajna x' tagħmel in- natura, meta tfittex jew trid xi grazzja jew xi favur minn bniedem: issa aħna nafu li fin- natura maħluqa b' xi mod jintgħaraf Alla, kif dawwalna wkoll l- Imgħallem divin tagħna Ġesù Kristu permezz tal- parabboli.

X' nagħmlu, immela, biex aħna nqanqlu 'l Alla sabiex hu jagħtina x- xewqat ta' qalbna jew dak li nitolbuh?

Noffrulu u nagħmlu dak li lilu aħna nafu li jintgħoġob biex niddisponuh jagħtina dak li nifhmu nitolbuh, bħalma nagħmlu mal- bnedmin li huma maħluqin a xbieha tiegħu, meta nkunu rridu xi ħaġa minnhom.

X' inhuwa li jogħġob lil Alla?

Jew x' inhuwa grat u prezzjuż f' għajnejh biex permezz ta' dan aħna nqanqluh biex jagħmel miżerikordja magħna u jikkonslana?

Fl- Iskrittura naqraw diversi ħwejjeġ li huma magħġubin hekk fl- għajnejn divini tiegħu, li għalihom ma jafx jagħmilha ta' trux lanqas idawwar wiċċu: però għall- qosor hawn inqiegħdu biss l- aqwa tlieta li huma l- umiltà, il- karità mal- proxxmu fil- bżonn u fuq kollox 'il Ġesù Kristu, l- għaxqa perfettissima ta' għajnejn Alla l- Missier.

Hemm forsi bżonn li nsemmu l- versi tal- Iskrittura fuq l- umiltà biex nipperswadu ruħna kemm Alla jitqanqal permezz tagħha u jagħti mill- ġid tiegħu?

Huwa biżżejjed li nirrepetu hawn il- kliem ta' San Pietru, I Epist: kap V, 5: Alla jirreżisti lis- suppervi u jagħti l- grazzja lill- umli.

Taf inti x' ġid hija l- grazzja ta' Alla?

Aħseb u ifhem li Alla huwa l- wirt ta' dawk li lilhom jagħti l- grazzja tiegħu.

Hemm forsi bżonn li nsemmu l- versi tal- Iskrittura fuq il- karità mal- proxxmu fil- bżonn biex nipperswadu ruħna kemm Alla jitqanqal permezz tagħha u jagħti mill- ġid tiegħu?

Ġesù Kristu għall- ġudizzju universali diġà qal li fil- leminija jkunu hemm il- karitattivi u espressament bierek ġà lil dawk li jħennu għaliex huma jsibu ħniena u għallem li bl- istess kejl li nkunu kejjilna bih lill- oħrajn ikun lilna mkejjel.

Taf inti x' ġid fiha l- karità għal min jagħmilha?

Aħseb u ifhem li hija teżor sigur għall- ħajja u għall- mewt.

L- istess opra tal- karità użata ma' bniedem fil- bżonn tgħajjat lejl u nhar quddiem Alla: "Miżerikordja ma' min għamilni."

U dan il- leħen jidħol żgur f' widnejn l- Altissmu bħalma tidħol l- għajta tal- oppressjoni tal- foqra u tat- taqriq fil- ħlas tal- ħaddiema kif hemm miktub.

Fuq kollox: permezz ta' Ġesù Kristu l- grazzja, kif naqraw fl- ewwel kap tal- evanġelju skont San Ġwann, vers 17: xejn immela ma jitla' aċċett u magħġub quddiem Alla jekk ma jingħaqadx mal- merti ta' Ġesù Kristu jew permezz ta' Ġesù Kristu u xejn ma jirrespinġi minnu Alla meta noffrulu xi ħaġa mill- atti liberi tagħna flimkien mal- merti ta' Kristu.

Meta aħna noffru lil Alla 'l Ġesù Kristu ma jistax ikun li huwa jdawwar wiċċu u ma jaċċettahx u perkonsegwenza naqilgħu minnu dak li nkunu tlabna permezz ta' Ġesù Kristu u fl- isem ta' Ġesù Kristu, li biex jagħmel lilna għonja sar fqir.

Kristu stess qalilna: Jekk tkunu tlabtu lill- Missier xi ħaġa fl- isem tiegħi, huwa jagħtikom.

Ev.

Joan: kap XVI, 23.

Inqanqlu immela 'l Alla biex jagħtina dak li jenħtieġ f' kull bżonn tagħna tant tar- ruħ kemm ukoll tal- ġisem, billi b' fiduċja serja noffrulu atti ta' vera umiltà tal- qalb u atti ta' vera karità mal- proxxmu fil- bżonn u l- Maħbub Salvatur u Redentur u Saċerdot u Vittma tagħna Ġesù Kristu.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw il- grazzja li nħobbuk fuq kollox u li nħobbu 'l kulħadd għalik u b' hekk ingawdu l- vera ħbiberija miegħek.

Ammen.

Kapitlu 19.

Ġesù Kristu jgħidilna biex nitolbu l- Missier tiegħu fl- isem tiegħu.

Ev.

Giov: cap XIV, 13.

X' jiġifieri titlob fl- isem ta' ħaddieħor?

Jekk inti tgħidli biex nitlob persuna fl- isem tiegħek jiena nifhem fl- ewwel lok li inti tgawdi mħabba, ġieħ, jedd u potenza magħha hekk li hija ma tistax tiċħad dak li jintalab fl- isem tiegħek: li dak li jiena nitlob fl- isem tiegħek jiġi fuqi għal wiċċek, tant hu veru li dak li l- persuna mitluba tagħti tikkonsidra li tkun qiegħda tagħti lilek stess: tiffavorixxi lili biex tiffavorixxi lilek b' mod li mhux lili iżda lilek tkun hija tara.

Meta inti tgħidli biex nitlob persuna fl- isem tiegħek, inti ġġagħalni nifhem li m' għandix nabbuża u nitlob ħwejjeġ li jiddiżgustaw lilek jew lill- persuna li lejha inti tgħidli biex nirrikorri.

Meta inti tgħidli nitlob persuna fl- isem tiegħek tagħtini nifhem li hija potenti a rigward tal- mezzi li lili jkunu jenħtieġu.

Fl- aħħar nett meta inti tgħidli li nitlob persuna fl- isem tiegħek, inti turini li tassew tridli l- veru ġid.

Issa ngħaddu biex napplikaw dan kollu fuq Ġesù Kristu li jgħidilna biex nitolbu 'l- Missier tiegħu fl- isem tiegħu.

M' hemmx dubju li Ġesù Kristu bil- passjoni, u bil- mewt, u bir- reżurrezzjoni tiegħu mill- mewt irċieva minn Alla l- Missier tiegħu kull setgħa fis- sema u fl- art: m' hemmx dubju li Alla l- Missier isib kompjaċenza f' Ibnu Ġesù Kristu li infinitament igglorifikah fl- inkarnazzjoni tiegħu: m' hemmx dubju li Ġesù Kristu ħallas għalina kollox bil- merti infiniti tiegħu: meta immela nitolbu fl- isem ta' Ġesù Kristu, aħna ma nersqux quddiem Alla ħlief b' dan il- mod li Alla l- Missier fina jara l- istess Ġesù Kristu li dejjem jiġi mismugħ għar- reverenza tiegħu, u għall- merti tiegħu, u għad- dinjità tiegħu Alla jagħtina wkoll għaliex jgħoddna familjari ma' ibnu Ġesù Kristu li jistqarr quddiemu li huwa wieħed mill- aħwa tagħna li, ladarba nitolbu fl- isem tiegħu, dina l- awtorità, dan il- poter tahulna Ġesù Kristu stess: għalhekk nersqu b' ċerta fiduċja ta' jedd u ta' mħabba li għaliha wieħed ma jibżax rifjut lanqas respinti: bħal wieħed indenn li jidher denn għall- ġieħ tal- persuna li fl- isem tagħha huwa jitlob.

Nitolbu fl- isem ta' Ġesù Kristu mhux ħwejjeġ li jiddiżgustaw, li ma jingħoġbux lilu stess li jgħidilna nitolbu, jew lill- Missier tiegħu: għalhekk żgur li inti ma tkunx titlob fl- isem ta' Ġesù Kristu, jekk titlob ħwejjeġ diżonesti kontra l- verità jew kontra l- ġustizzja; jekk titolbu li jagħtik li inti ssib ruħek fl- okkażjoni prossma tad- dnub, jew li tara 'l- għadu tiegħek oppress b' deni tiegħu eċċ. B' mod speċjali jogħġob lil Ġesù Kristu u lill- Missier tiegħu li nitolbu l- ispirtu t- tajjeb biex bih nigglorifikaw 'l Alla u bih ngħixu fil- paċi, u bih nidħlu fil- glorja eterna.

M' hemmx dubju li niddużunuraw 'il Ġesù Kristu, jekk aħna nitolbu fl- isem tiegħu dak li tapprezza u li tħobb id- dinja, li tagħha huwa ddikjara ruħu bil- kelma u bl- eżempju veru għadu: u lilha abborra bħala qżież sa mid- dħul tiegħu fiha.

Meta Ġesù Kristu jgħidilna nitolbu 'l- Missier tiegħu fl- isem tiegħu jagħtina nifhmu li xejn mhu impossibbli għalih: kull mezz li ninħtieġu huwa jista' jekk irid u huwa jrid għax mitlub fl- isem ta' ibnu, li mmeritalna l- grazzja tiegħu u li pplaka l- korla ġusta tiegħu kontra tagħna.

Liema mezz ma jridx Alla jagħtina, xħin biex jifdina tana l- uniġenitu iben tiegħu divin u miegħu wkoll tana kollox?

Meta Ġesù Kristu jgħidilna biex nitolbu 'l- Missier tiegħu fl- isem tiegħu dan żgur m' għamlux biex aħna nkunu mċanfrin, jew illifrontati, jew iddisprezzati fit- talba tagħna, meta huwa wriena li jħobbna għall- aħħar billi ħalla ħajtu għalina.

Il- Knisja tagħna fehmet wisq tajjeb x' jiġifieri titlob fl- isem ta' Ġesù Kristu: għalhekk f' kull orazzjoni tagħha dejjem tikkonkludi tgħid: Per Dominum nostrum Jesum Christum Filium tuum, qui tecum vivit et regnat in unitate Spiritus Sancti Deus per omnia sæcula sæculorum.

Amen.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw li inti tispiralna x' għandna nitolbuk u li inti tilluminana xi tkun trid minna servi tiegħek.

Ammen.

Kapitlu 20.

X' turi l- kelma – Itolbu!

L- ewwel ħaġa li turi l- kelma – Itolbu – f' ħalq Ġesù Kristu hija l- Providenza ta' Alla fuq il- bnedmin li jgħidilna x' għandna nagħmlu biex ngħixu fil- paċi, li hija l- veru teżor tal- bniedem.

Alla jrid jarana umli fl- għajnejn tiegħu sabiex jagħmilna oġġett tal- grazzja divina tiegħu: għalhekk jgħidilna: Itolbu, għaliex jaf li aħna foqra u fil- bżonn tal- għajnuna tiegħu u jrid ifehimna li aħna tassew hekk.

Ma kienx jgħidilna nitolbu li kieku tassew aħna kellna l- ħila u l- virtù għall- opri tajba li jigglorifikawh.

Għandna bżonn l- għajnuna ta' Alla mhux biss għall- ħwejjeġ spiritwali, iżda wkoll għall- ħwejjeġ temporali u mingħajru ma nistgħu nagħmlu xejn: xejn la ħwejjeġ kbar u lanqas ħwejjeġ żgħar.

Meta Alla jgħidilna nitolbu, aħna ma nistgħux niddubitaw li huwa tassew irid jagħtina, għaliex Alla tagħna huwa qaddis, huwa omnipotenti, huwa sapjenti, huwa fidil.

Huwa jaf tajjeb li aħna għandna tliet għedewwa, li għalihom ma nifilħux akkawża tal- qawwa tagħhom kontra tagħna, li huma n- natura mħassra tagħna nfusna, id- dinja bis- sentimenti tagħha, u x- xitan, tliet għedewwa li ma jonsbux għalina kontinwament ħlief inviti u studju permezz ta' inganni fini kollha sottiljezzi: Dawn it- tliet għedewwa tagħna huma wkoll fl- istess ħin għedewwa tal- glorifikazzjoni tiegħu: għalhekk żgur li ma jonqosx fil- bżonn tagħna, meta aħna nirrikorru lejh bl- orazzjoni.

Dan kollu stqarru l- profeta sultan David meta qal: "Ix- xabla tiegħi ma ssalvanix."

Min hu allura li joħroġ skużat fil- waqgħat tiegħu u ma jkollux jistqarr li bi ħtija kollha tiegħu jkun iġġarraf fit- tentazzjoni?

Jekk inti waqajt għaliex inti ma flaħtx tissaporti, ma flaħtx titgħakkes, ma flaħtx taħrab: għaliex f' hedana l- istat miżeru tiegħek ma rrikorrejtx għall- għajnuna ta' dak li qalilna: Itolbu?

Jekk inti ġġudikajt li kellek il- ħila u l- forza: għaliex inti afdajt fik innifsek kollok suppervja, billi inti rajt li inti m' għandekx bżonn ta' ħadd u fhimt li inti xi ħaġa?

Min qatt irrikorra lejh bil- verità u sab ruħu fil- konfużjoni?

Naqraw fis- salm 144 li s- Sinjur huwa viċin dawk kollha li jinvokawh, viċin dawk kollha li jinvokawh bil- verità.

F' kull assalt, f' kull tentazzjoni ngħidulu biex ma jabbandunaniex u biex jagħtina malajr l- għajnuna tiegħu u huwa għall- orazzjoni tagħna jeħlisna u aħna nunurifikawh.

Huwa jaf kollox, huwa jara kollox: iżda jridna numiljaw ruħna taħt il- potenti jdejn tiegħu u jistenna li aħna nistqarru li aħna għandna bżonn tal- għajnuna tiegħu billi nitolbuh: ikun jistenna l- kelma ta' qalbna: Sinjur, ħenn għalija – Sinjur, għinni – Sinjur, tħallinix waħdi.

U huwa bħalma missier jiftaħ widnejh għall- bżonn ta' ibnu li jitolbu, imidd idejh u jeħlisna mill- miżerja tagħna.

M' hemmx bżonn ta' bosta kliem għallima Ġesù Kristu fl- evanġelju skont San Mattew kap VI, 7- 8.

"Meta titolbu, qalilna, la tgħidux bosta kliem, bħalma jagħmlu l- pagani: għaliex dawn jaħsbu li jiġu mismugħin bil- bosta kliem tagħhom.

Intom, immela, la tixbhuhomx: għaliex il- missier tagħkom jaf xi tkunu tenħtieġu, qabel ma intom titolbuh."

Nitolbu, immela, għaliex għandna bżonn f' kollox u għaliex Alla jrid jagħtina.

Ejjew nitolbu.

Santissima Trinità, irċievi l- Pjagi divini ta' ħuna Ġesù Kristu, li aħna noffrulek biex nimmeritaw li ma nittamawx ħlief fik u għalhekk ma jkollna qatt konfużjoni.

Ammen.

Kapitlu 21.

Għaliex wieħed jidneb?

M' għandna ngħidu xejn: intant wieħed jidneb għaliex il- grazzja ta' Alla ma tkunx miegħu.

X' tista' tkun il- kawża li għaliha ma tkunx miegħu l- grazzja ta' Alla?

Forsi jista' jingħad b' xi mod li wieħed jidneb bi ħtija ta' Alla?

Qatt u b' ebda mod, għaliex il- volontà ta' Alla tobgħod essenzjalment id- dnub u tridna qaddisin bħalma huwa stess qaddis, kif hemm miktub.

Il- kawża, immela, li għaliha wieħed jidneb qiegħda fil- volontà tal- bniedem, kif jgħid Alla: "It- telfien tiegħek minnek."

Hija verità li Alla jagħti l- grazzja suffiċjenti lil kull bniedem biex permezz tagħha jopra dak li hu onest u tajjeb u jevita dak li hu ħażin: għaliex ladarba Alla jrid li l- bnedmin kollha jsalvaw, kif jgħid l- appostlu San Pawl, perkonsegwenza jagħtihom ukoll il- mezz relattiv biex bih isalvaw, cioè, il- grazzja tiegħu: però billi l- bniedem għandu l- liberu arbitriju jista' bih jagħżel li jrid u li lilu jogħġob.

Quddiem il- bniedem il- ħajja u l- mewt u li jrid hu, jagħżel.

Mela l- bniedem intant jaqa' jew għaliex jirreżisti għall- grazzja u jiddisprezzaha jew għaliex Alla jirreżistilu, billi jarah supperv fl- għajnejn tiegħu.

U kif Alla jara l- bniedem supperv fil- għajnejn tiegħu u hekk jirreżistilu u jħallih jaqa' fid- dnub?

Jarah supperv, għaliex il- bniedem li m' għandu ħila ta' xejn ma jirrikorrix bl- umiltà għall- għajnuna ta' Alla u jitlobhielu.

Hu pożittivament ċert li Alla ma jiċħadx l- għajnuna tiegħu lil min jitolbu, bħalma hu pożittivament ċert fin- natura li missier ma jiċħadx l- għajnuna lil ibnu fil- bżonn u li jitolbu.

Għaliex, immela, wieħed jidneb?

Għaliex ma jagħmilx orazzjoni: hekk naqtgħuha u hekk hu, kif għallimna Ġesù Kristu.

Infatti naqraw fl- evanġelju skont San Luqa kap.

XXII, 40, li Ġesù Kristu fl- ort tal- Ġetsemani qal lid- dixxipli tiegħu: "Itolbu sabiex ma tidħlux fit- tentazzjoni."

Min hu, immela, li ma jarax li Alla malajr jindaħal għall- għajnuna ta' dak li jitolbu, u jippreservah mill- waqgħat tad- dnub?

Jidher ċar mill- kliem ta' Ġesù Kristu li intant wieħed jidneb għaliex ma jitlobx: il- frott tal- orazzjoni hija l- preservazzjoni mid- dnub.

Forsi mhux kollox huwa ordnat għal ħaġa waħda fl- isfera kollha tar- reliġjon, cioè, sabiex id- dnub jitneħħa u sabiex id- dnub ma jsirx?

Mhux għalhekk ġie Kristu fid- dinja, il- Ħaruf ta' Alla li jneħħi d- dnubiet tagħha u stabbilixxa knisja qaddisa bil- kultura tat- tagħlim tal- ħajja u bl- amministrazzjoni tas- sagramenti u kollox jista' jissejjaħ fiha b' kelma waħda – Orazzjoni?

Iva għalhekk: sabiex il- midinbin iħallu d- dnub u sabiex il- ġusti jipperseveraw fil- virtù.

Jekk inti tgħidli li fit- tentazzjoni inti tlabt 'l Alla biex jgħinek u intant inti waqajt fid- dnub: jiena nistaqsik kif inti tlabt jekk hux bix- xufftejn biss u l- qalb tiegħek żammejtha marbuta mal- oġġett ħażin li tant u tant għoġbok: jekk inti tgħidli li invokajt inti 'l Alla bil- verità u waqajt, ngħidlek giddieb li tlabt kif jenħtieġ u waqajt, xħin inti trid tgħid sagrilegament 'il Kristu giddieb, li qal: "Itolbu sabiex ma tidħlux fit- tentazzjoni."

Nitolbu immela fuq il- kelma ta' Kristu u fuq l- eżempji tal- qaddisin kollha, jekk ma rridux nidinbu: inħallu l- orazzjoni jekk irridu nidinbu u mhemmx triq oħra.

Kollox nifilħu u kollox nistgħu bl- orazzjoni: jgħid San Ġwann il- Griżostmu li xejn mhu potenti daqs bniedem li jagħmel l- orazzjoni u r- raġuni hija ċara għaliex ladarba Alla jkun ma' dan il- bniedem tkun ukoll miegħu il- potenza divina.

Nitolbu mhux biss fil- waqt tat- tentazzjoni, iżda anki qabel ma tkun dina qamet biex tħabbat il- bieb tal- qalb tagħna għall- istedin u għall- għewiedi tagħha qarrieqa: nagħmlu bħas- suldati li jikkumbattu fi żmien il- gwerra u li jitħarrġu u jaħdmu l- armi fi żmien il- paċi.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw li nabborru kull xorta ta' dnub, li huwa l- unika kawża tal- infeliċità tal- qalb tal- bniedem f' dina d- dinja u fl- oħra.

Ammen.

Kapitlu 22.

In- natura tal- bniedem ordinarjament taqta' qalbha quddiem ħwejjeġ diffiċli u wisq iżjed meta tara l- impossibbli: infatti bosta mregħdin bil- ħsieb tal- mewt u tal- eternità rrisolvew li jikkonvertu u bdew jimxu fil- ħajja spiritwali.

Oh kemm hija diffiċlli l- ħajja spiritwali!

Oh kemm hija dejqa hedina t- triq tal- vera ħajja!

Iżda qatgħu qalbhom għall- waqgħat tagħhom fid- dnub u għax rawha ħaġa kbira wisq anzi impossibbli li jibqgħu mexjin fiha, xħin għas- salvazzjoni tar- ruħ fehmu li jenħtieġ li jħobbu l- għedewwa tagħhom, li jiċħdu lilhom infushom u li jħallu ħajjithom, jekk jenħtieġ, u akkawża tat- tgħakkis kontinwu.

Dan għandu wieħed ikun jaf li Alla ma jikkmandax ħwejjeġ impossibbli u li wiegħed fedelment l- għajnuna tal- grazzja tiegħu lil dawk li jitolbuhielu bil- verità, xħin akkawża tad- dnubiet oriġinali u attwali jaraw ruħhom bla ħila, bla forza.

Kollox, immela, ġej min- nuqqas tal- orazzjoni, għaliex dak li huwa impossibbli għall- bnedmin, hu possibbli għal Alla u permezz tal- orazzjoni jindaħal Alla biex jagħti dak li l- bnedmin m' għandhomx, billi qatt ma jiċħad il- grazzja tiegħu lill- umli.

Il- bniedem bil- għajnuna ta' Alla kollox jista', kollox jiflaħ, anzi San Ġwann il- Griżostmu jistqarr li xejn mhu iktar potenti minn bniedem li jagħmel l- orazzjoni.

Veru li huwa impossibbli għall- bniedem ferut, li waqa' taħt idejn il- malizzjużi ħallelin, sabiex jobgħod 'il ħajtu u jqegħidha għall- mewt, jekk ikun jenħtieġ, biex ma jiksirx il- ħbiberija ma' Alla u ma jmurx fit- telfien ta' dejjem: huwa kieku jrid, iżda l- laħam hu marid, meta l- ispirtu huwa pront; però meta Alla hu mal- bniedem min joħroġ rebbieħ fuq dan il- bniedem?

Malli r- ruħ issejjaħ 'l Alla, f' mument tilbes il- virtù tiegħu, kif infatti l- Qaddisin martri jsaħħu hedina l- verità.

Xi tgħid int fuq it- tfajla ta' tlettax -il sena Sant' Anjeżi?

Ma kellhiex forsi raġun ta' biża' quddiem il- mewt naturalment?

Iżda ndaħal għaliha Alla, u quddiem il- fortezza tal- ispirtu tagħha triegħed l- istess manigold.

Kulħadd ikollu jistqarr mal- profeta David li x- xabla tal- bniedem ma ssalvahx u jeħtieġ li wieħed jitlob f' dak li hu ħafif u żgħir u wkoll f' dak li hu tqil u kbir, fil- possibbli u fl- impossibbli u l- grazzja ta' Alla ma tonqosx fil- mument terribbli tal- prova, tat- tentazzjoni: għax Alla huwa fidil.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw l- għajnuna u l- konfort tal- grazzja tiegħek f' kull debolizza u f' kull tentazzjoni biex ma noffendukx b' ebda dnub.

Ammen.

Kapitlu 23.

Min hu li jara dak li hu moħbi ħlief Alla waħdu?

Kemm ġrajja naqraw fl- Istorja li bnedmin xħin ħasbu li kienu kkarezzati u maħbubin, siguri li qegħdin mal- ħbieb tal- qalb, sabu ruħhom, ittraduti u f' ħalq il- mewt!

Bosta nistgħu fattijiet bħal dawn aħna niġbru mill- Iskrittura.

U taħt liema aspetti u b' liema mezzi jintemmu l- inganni?

B' dawk stess li bihom ninqdew biex nistadu għall- ħut u biex naqbdu l- ġrieden, cioè, b' dak li l- iżjed jingħoġob għal xi sens estern.

Is- sultan David kien persważ fuq is- sottiljezzi u l- finezzi tal- inganni li l- bniedem malizzjuż hu kapaċi jasal għall- insib bihom: għalhekk talab 'l Alla fis- salm 42 li jilliberah hu stess minn nies mhux qaddisin, minn bniedem ħażin u qarrieqi.

Iva ħadd ħlief Alla ma jagħraf is- sigriet u l- moħbi tal- qalb u dan iżomm il- bniedem prudent f' ċertu biża' u f' ċerta attenzjoni.

Akkawża tal- inganni li jagħmel il- bniedem mhix biżżejjed il- viġilanza, lanqas l- attenzjoni, lanqas il- ħarba: imma hemm bżonn li Alla jindokra hu stess il- bniedem u Alla ma jonqosx biex jagħmel dan mal- bniedem li jitolbu sabiex jindukrah.

Ma kienx is- sultan David jitlob 'l Alla biex jeħilsu minn bniedem qarrieqi, kieku ma kienx persważ u ċert li Alla jilqa' t- talb ta' min fiduċjuż jirikorri lejh.

Anzi fis- salm 126 is- sultan David fl- Ispirtu s- Santu jippriedka li fiergħa hija l- viġilanza u d- diliġenza fil- bniedem kontra l- għedewwa, li jilbsu ta' nagħaġ minn barra u minn ġewwa huma lpup ħorox, jekk is- Sinjur ma jkunx indokra hu stess il- belt.

Issa billi aħna kontinwament ngħixu ma' bnedmin ta' kull xorta ta' spirtu speċjalment għajjura, vendikattivi, suppervi, xħaħ, ambizzjużi, żienja, krudili; jeħtieġ li barra li nħaddmu s- sens komun f' attenzjoni u fi prudenza, nirrikorru kontinwament għat- talb lejn Alla u li nipperseveraw fih, avolja ma naraw ebda ombra, ebda moviment, ebda sinjal fil- kliem, ta' inganni: għaliex il- malizzjuż jistudja ċ- ċirkustanzi u jimxi biż- żmien u jagħti d- daqqa tal- minġel tiegħu fil- waqt li jara l- okkażjoni favur tiegħu.

X' jidhirlek mit- tradiment ta' Ġuda li b' sinjal ta' bewsa ried itemm il- ħsieb malizzjuż tiegħu kontra Ġesù Kristu?

U jekk ma naslux dejjem li bil- forzi tad- dawl naturali li nikxfu l- inganni tal- bnedmin: però hu żgur li qatt ma naslu, biex nikxfu l- inganni ta' Satana, li bħal anġlu tad- dawl u bħala iljun aħrax idur ifittex kontinwament 'il min jobrom fid- dlamijiet u fl- inganni.

Għandna quddiemna 'l Eva, li arrendiet għall- kliem, li tant wera li kien iridilha ġid, u ġid li jiswa daqs Alla, mentri li kien jimmakkina għaliha u għad- dixxendenti tagħha l- ikbar rovina, li kienet tkun bla dubju irriparabbli, kieku Alla ma qegħidx l- Iben Divin tiegħu Salvatur.

M' għandna xi ngħidu xejn: il- bniedem jinseġ l- inganni a favur tiegħu nnifsu, kif jgħid il- proverbju: "Ħadd ma jigdeb għalxejn."

U bihom ifittex jew flus, jew unur, jew delizzju.

Satana jinseġ inganni b' mibegħda ta' Alla u tal- glorja tiegħu, u b' għejra tal- bniedem.

Is- sultan David fis- salm 26 qal: "Is- Sinjur huwa d- dawl tiegħi, u s- saħħa tiegħi, minn min nibża' jiena?"

Jekk aħna ninħtieġu l- orazzjoni biex ma naqgħux vittma tal- inganni tal- bnedmin, kemm iżjed, immela, ninħtiġuha biex neħilsu l- inganni ta' Satana, li kontinwament jispira fina sentimenti ta' suppervja fuqna nfusna biex jagħmilna oġġett ta' abborriment u ta' diżgrazzja quddiem Alla, li jirreżisti lis- suppervi u li jagħti l- grazzja lill- umli?

Ma nħallux barra l- ispirtu tan- natura, li twieled magħna, li ma jħalliniex, għall- kbira mħabba, li jnissel fina, tagħna nfusna naraw l- inganni li jisqina kontra l- ispirtu ta' Alla.

Irid jipperswadina li aħna m' għandniex inbatu, li m' għandniex inċedu xejn, li m' għandniex immorru minn taħt, li għandna raġun nitkellmu u li ma nħallux min jumiljana, li għandna nuru l- opri tagħna biex nintgħarfu, li aħna għandna l- merti u għalhekk li jistħoqqilna li nkunu rriċerkati u maħbubin u rringrazzjati, li għall- preġju tagħna nżommu ruħna aħjar mill- bqija tal- bnedmin, li b' kull mod ninġenjaw ruħna biex naslu fil- għoli u nkunu singulari.

U kemm żvogi ta' vendetta taħt spirtu ta' korrezzjoni!

Kemm opri tajba mingħajr intenzjoni retta akkawża tat- tifħir, tal- pjaċiri, tal- gosti naturali u ta' ġid ieħor li jispiċċa mal- mewt!

Min hu li hawn f' tant dlam jikxef l- inganni minsubin fi mħabba tagħna nfusna hekk kbira?

Alla waħdu bid- dawl tal- grazzja tiegħu li aħna għandna nitolbuhielu bħas- sultan David, li jgħid: "Dawwal l- għajnejn tiegħi li jiena ma norqodx fil- mewt."

Fis- salm 24 l- istess David jistqarr jgħid: "L- għajnejn tiegħi dejjem lejn is- Sinjur: għaliex hu stess jaqla' r- riġlejn tiegħi barra mix- xbiek."

U jistieden 'il kulħadd jgħid: "Ersqu għand Alla, u intom tiddawlu: u ma jkollkomx konfużjoni fuq wiċċkom."

Orazzjoni, rikors veru lejn Alla, jekk irridu nimxu, meħlusin mill- għedewwa tagħna, fit- triq tal- paċi.

Ngħidu lil Alla: "O Sinjur, l- għedewwa tagħna huma l- istess għedewwa tal- isem tiegħek, iddawwarx wiċċek, li bid- dawl tiegħu jikxef l- inganni u jħarrabhom għall- kbira vittorja, li inti tagħti."

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw li qatt ma naslu biex nikkonfidaw fl- industrija u fl- inġenju tagħna, jew f' xi bniedem ieħor, jew f' xi ħaġa maħluqa ħlief fik, li għedt lil Mosè li ismek hu: "Jiena li jiena."

Ammen.

Kapitlu 24.

Meta l- bniedem jitlob jew jinvoka 'l Alla, Alla nnifsu jagħtih l- għajnuna tiegħu, li fiha virtù divina.

Immela l- bniedem jilbes il- virtù ta' Alla, li hu omnipotenti u perkonsegwenza xejn ma jkun diffiċli għalih, kif jgħid l- appostlu San Pawl: "Kollox jiena nista' f' dan li lili jikkonforta:" u banda oħra, "Jekk Alla huwa favur tagħna, min huwa kontra tagħna?"

Min jista' qatt jissoponi li mara armla devota bla taħriġ tal- armi kienet kapaċi li tħarbat eżerċtu u tillibera l- poplu tagħha?

Dan għamlet Ġuditta li kkonfidat fl- orazzjoni u b' Alla magħha qatgħet ras Oloferne, il- ġeneral li fih l- Assiri kienu jittamaw għall- forzi kbar tal- armi u tal- eżerċti u ħelset il- poplu Lhudi li magħha kien magħqud bl- orazzjoni.

Min jista' qatt jissoponi li tifel bla taħriġ fl- armi, sempliċi ragħaj, kien kapaċi illi ijassar eżerċtu u jeħles mill- biża' l- poplu tiegħu?

Dan għamel David, li ġie jikkumbatti fl- isem ta' Alla, armat bl- orazzjoni, u bi żbandola jitfa' mal- art il- ġgant Golija u bix- xabla ta' dan stess joqtlu u jħarrab il- Filistej, li kienu jikkonfidaw fil- qawwa tad- driegħ ta' hedana l- ġgant, u jneħħi għalkollox il- biża' mill- qlub tal- poplu Lhudi, li kien minn hedan l- insolenti ġgant mistieden għall- kumbattiment.

Forsi mhux bit- talb ħeles Mosè l- poplu Lhudi mid- driegħ potenti ta' Fargħuni, u rebaħ 'l- Amaliċiti?

Forsi mhux bit- talb Elija waqqaf ix- xita għal tliet snin u sitt xhur, u bit- talb mill- ġdid niżżel ix- xita?

Fis- salmi 104 u 105 is- Sultan David profeta jirrakkonta l- għeġubijiet ta' Alla li għamel a favur ta' dawk li fittxewh bl- orazzjoni, u jistieden 'il kulħadd jgħid: "Fittxu s- Sinjur u intom tissaħħu," u tissaħħu biex?

Mingħajr dubju bil- virtù tal- għajnuna tiegħu.

"Fittxu s- Sinjur u intom tissaħħu, fittxu dejjem il- wiċċ tiegħu."

Meta wieħed kien jispiċċa, kieku ried jesponi mill- Istorja l- potenza li dehret fuq il- qaddisin li ma kinux ifittxu ħlief 'l Alla bl- orazzjoni b' mod tali li kienu jidhru li ma kinux weħedhom, xħin kulħadd jagħraf il- ħila tal- forzi naturali?

Felħu għalihom infushom bl- orazzjoni: felħu għall- għedewwa kollha tagħhom spiritwali u temporali bl- orazzjoni: felħu u werwru l- prinċep tad- dlamijiet bl- orazzjoni.

Iva l- bniedem isir insuperabbli bl- orazzjoni: għalhekk kellu raġun San Ġwann il- Griżostmu jgħid li xejn mhu iżjed potenti minn bniedem li jitlob.

Ma jidhirx ukoll ċar li l- bniedem fl- orazzjoni jilbes il- virtù ta' Alla mill- istess kliem ta' Ġesù Kristu: "Itolbu"?

Mhux għalhekk qalilna nitolbu għaliex jaf u nafuh b' esperjenza aħna wkoll li aħna bla ħila?

Mnejn tiġi lilna l- ħila?

Minn imkien ħlief mill- qawwa ta' Alla li lejh nirrikorru.

Hija ħaġa proprja tad- divinità li tirxoxta l- mejtin, li tfejjaq bla mezzi naturali, f' kelma waħda, li tagħmel il- mirakli: issa l- qaddisin naqraw li dawn il- ħwejjeġ għamluhom: għaliex?

Mnejn ġiet fihom dina l- virtù u tant ħila?

Mill- orazzjoni tal- fidi tagħhom.

Alla kien magħhom u permezz tagħhom opra hedawna l- għeġubijiet.

Però nindukraw rwieħna li ma nittentawx 'l Alla fl- orazzjoni: aħna għandna nużaw is- sens komun u l- industrija tagħna naturali, u fejn ma naslux aħna, nirikorru għall- għajnuna tal- grazzja tiegħu.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw li inti malajr tismagħna, meta nsejħulek sabiex l- għadu ma jgħidx: "Jiena rbaħthom."

Ammen.

Kapitlu 25.

Min ma jaqlax fit- talb?

Xi wħud anzi bosta jitolbu u ma jaqilgħux: għaliex?

Isma' x' jikteb San Ġakbu fir- IV kap tal- ittra tiegħu: "Mnejn huma l- gwerer u l- ġlied fostkom?

Mhumiex huma minn hawn, mix- xewqat tal- ġibda tagħkom, li jikkumbattu fil- ġisem tagħkom?

Intom tixtiequ u m' għandkomx intom toqtlu u tgħiru, u ma tistgħux taqilgħu: intom titwelltu u tikkumbattu, u intom m' għandkomx: għaliex intom ma titolbux.

Intom titolbu u ma taqilgħux, għaliex intom titolbu ħażin sabiex ittemmu l- ħaġa fix- xewqat tagħkom."

Wieħed, immela, għalhekk ma jaqlax, għaliex jitlob ħażin.

Xi wħud jitolbu mingħajr persważjoni fil- qalb tagħhom, li fuqhom jgħid Santu Wistin: "Għalxejn jaħdmu x- xufftejn, jekk il- qalb ma titlobx."

Oħrajn jitolbu mingħajr reverenza billi jittentaw 'l Alla: dawn, xi wħud minnhom espressament jiddubitaw fuq xi perfezzjoni jew attribut ta' Alla u għalhekk jixtiequ li jġarrbuha, bħallikieku biex jaraw jekk Alla huwiex tal- providenza, huwiex omnipotenti, jafx kollox, huwiex ġust: oħrajn minn dawn, għalkemm ma jiddubitawx fuq il- perfezzzjonijiet ta' Alla, però jitolbu arditament it- turija ta' xi attribut ta' Alla: bħallikieku wieħed jistenna l- għajnuna ta' Alla, jesponi ruħu f' periklu gravi tal- ħajja mingħajr ġusta kawża jew li jitma l- fejqan minn Alla mingħajr ma juża rimedju.

Ġesù Kristu qal lil Satana li kien issuġġerielu li jintefa' mill- quċċata tat- tempju: "Hemm miktub: La tittentax lis- Sinjur Alla tiegħek."

Matt: IV, 7.

Però inti ma tkun qatt tittenta 'l Alla, jekk titlob miraklu f' xi okkażjoni bil- kundizzjoni: "Jekk jogħġob lil Alla."

Xi wħud jitolbu u għax ma jarawx il- grazzja maqlugħa, jagħtu ħtija lil Alla, meta l- ħtija tkun fihom stess jew għaliex jitolbu ħwejjeġ dannużi, li huma jaħsbu li jkunu ta' ġid, jew għaliex ma jaħsbux li Alla jagħmel kollox fis- sapjenza tiegħu f' ħinu u f' waqtu.

Oħrajn jitolbu bl- eżitazzjoni, bħall- mewġ tal- baħar, u jgħidu: "Forsi naqilgħu."

Huwa ċert li Alla żgur jagħti dak li hu ta' ġid spiritwali lil min jitolbu: għalhekk inti żgur li tkun tlabt ħażin, jekk ma tarax il- frott ossija s- sinjal fik tal- virtù, li inti tkun tlabt.

Inti tlabt l- umiltà u fik ma tarax is- sinjal tagħha li hija speċjalment l- ubbidjenza: forsi Alla ma jridx jagħti ħaġa hekk tajba u meħtieġa għall- unur tiegħu u għall- ġid tiegħek?

U tista' inti tiddubita li l- ħtija kollha tiegħek, għaliex tkun tlabt biss bix- xufftejn, jekk ma kontx dispost li tilqa' l- mezzi li bihom takkwista l- umiltà, bħalma huma l- mard, jew l- umiljazzjonijiet l- oħra?

Jidhirlek li inti tlabt, kif imiss, li Alla jagħtik l- imħabba lejn il- proxxmu, xħin inti mbagħad ma tissaportihx fid- difetti tiegħu naturali jew morali?

Jidhirlek li inti tlabt, kif imiss, li Alla jagħtik il- qdusija, xħin inti ma tiħux paċenzja fil- kuntrarju?

Jew li jagħtik l- ispirtu tal- penitenza, u inti ma taħrabx l- okkażjoni prossma tad- dnub?

Jew li jagħtik l- ispirtu tal- mortifikazzjoni u erħilek tlablab jew tissodisfa l- kurjożità?

Ta' min hi l- ħtija?

Hija kollha kemm hi tiegħek, imqiegħda fil- volontà tiegħek li ma tafx tinfired minn dak li jogħġobha, bħall- marid li jrid ifiq iżda l- imrar tal- mediċina tat- tabib, li jkun sejjaħ fejn is- sodda tiegħu, b' ebda mod ma jrid jieħdu għaliex ma jogħġbux.

Dan jissejjaħ ċajt u mhux talb lil Alla sapjentissmu li miegħu ħadd ma ċċajta u lanqas jiċċajta.

Titfa' inti l- qamħ fuq iż- żonqor biex jinbet u jikber u jġib il- frott?

Ma intix miġnun.

Kemm iżjed Alla jordna kollox fis- sapjenza?

Ħadd ma jista' jaqdi lil żewġ padruni, qal Ġesù Kristu.

Għaliex?

Għax jekk dawn ikunu ta' fehma kuntrarja, inti jkollok tħobb u żżomm mal- wieħed u tobgħod lill- ieħor, imma żżomm mat- tnejn, dan ma jistax ikun.

Jekk inti tfittex l- ispirtu, ikollok tobgħod il- laħam; jekk tfittex il- laħam, ikollok tobgħod l- ispirtu, għax dawna huma kontra xulxin, bħad- dawl u d- dlam.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw minnek l- ispirtu tal- umiltà u tal- manswetudni, nafu tajjeb li dejjem għoġbitek it- talba tal- umli u tal- mansweti.

Ammen.

Kapitlu 26.

Liema hija l- aqwa orazzjoni?

Rigward l- orazzjoni mentali huma tassew effikaċi l- ħsieb tan- novissmi, il- ħsieb tal- preżenza ta' Alla u l- ħsieb fuq il- Passjoni u fuq il- Mewt ta' Sidna Ġesù Kristu.

Infatti l- frott tal- orazzjoni huwa li d- dnub jitneħħa u li ma jsirx: issa l- Ispirtu Santu jassigura li ħadd ma jasal biex jidneb min jiftakar fin- novissmi tiegħu — Mewt, Ġudizzju, Infern u Ġenna: "Iftakar fin- novissmi tiegħek u inti ma tidneb qatt."

Xi ngħidu għall- ħsieb tal- preżenza ta' Alla xħin Alla nnifsu tah lil Abraham, bħala mezz għall- perfezzjoni tal- ħajja spiritwali?

Imbagħad il- ħsieb l- ieħor fuq il- Passjoni u fuq il- Mewt ta' Ġesù Kristu għandu neċessarjament inissel f' min jemmen tassew li Kristu huwa Alla inkarnat, mhux biss mibegħda għad- dnub, iżda sentimenti wisq forti ta' rikonoxxenza.

M' hemmx immela dubju li tassew huma effikaċi hedawna l- materji tal- orazzjoni mentali: però b' ġudizzju tal- majjistri kollha tal- ispirtu li l- aqwa huwa l- ħsieb tal- preżenza ta' Alla u tassew beatu min jitħarreġ f' hedina l- Meditazzjoni.

Rigward imbagħad l- orazzjoni vokali, effikaċi huwa tassew il- "Missierna".

Dina l- orazzjoni hija għażiża u utli wisq għaliex għallimhielna Ġesù Kristu stess u fiha kulma hu neċessarju għall- glorja ta' Alla u għas- saħħa tagħna bnedmin.

Effikaċi wkoll huma l- ġakulatorji, li fi ftit kliem jerfgħu ta' spiss ir- ruħ f' Alla, jekk dina tkun distratta.

Effikaċi hija wkoll l- offerta tal- pjagi ta' Kristu lil Alla l- Missier biex bihom naqilgħu l- grazzji, u biex bihom nunuraw, u nirringrazzjaw, u nissodisfaw 'l Alla.

Xi ngħidu però fuq il- Quddiesa, li hija l- orazzjoni per eċċellenza?

Il- Quddiesa hija s- sagrifiċċju tal- liġi l- ġdida: fiha s- saċerdot huwa Kristu, fiha l- vittma huwa Kristu, li ma jistax ikun li ma jiġix mismugħ għar- reverenza tad- dinjità tiegħu.

La Kristu huwa s- saċerdot, mela huwa hu li joffri u li jitlob.

La Kristu huwa l- vittma, mela joffri lilu nnifsu b' valur ta' glorja infinita u ta' merti infiniti li Alla ma jistax idawwar wiċċu minnha u ma jaċċettahiex.

Permezz ta' Ġesù Kristu biss aħna nagħrfu, u nunuraw, u nigglorifikaw, u nirringrazzjaw, u nissodisfaw 'l Alla denjament, u minnu niġbdu fuqna kull grazzja u kull ġid.

Il- verġni mbierka permezz ta' San Duminku tatna r- Rużarju tagħha bħala mezz biex bih il- vizzju jinqered, u toktor u tixtered il- virtù, bħala mezz biex bih aħna nigglorifikaw 'l Alla u nidħlu taħt il- protezzjoni effikaċi tagħha stess.

X' inhuwa r- Rużarju?

Huwa orazzjoni mentali li għandha b' oġġett il- ħajja mortali u glorjuża ta' Ġesù Kristu, li kull nisrani għandu jimita, u orazzjoni vokali li tikkonsisti fir- reċita tal- Missierna b' għaxar Ave Maria warajha u bi Glorja waħda għal kull posta.

Il- verġni mbierka wiegħdet li tindaħal bil- potenza tagħha quddiem binha Ġesù Kristu għal min jgħid ir- Rużarju tagħha.

Ir- Rużarju ta' Marija huwa prezzjuż u fuq li prezzjuż.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw li nfaħħruk, u li nigglorifikawk, u li nadurawk bl- ispirtu u bil- verità.

Ammen.

Kapitlu 27.

Jekk inti tistaqsini ngħallmek kif tagħmel l- orazzjoni, jiena nwieġbek b' kelma waħda biss: "Agħmel id- dmirijiet tiegħek."

Infatti Ġesù Kristu stess qalilna: Meta intom tkunu għamiltu dak li intom imġegħlin tagħmlu, għidu: Aħna servi battala; għamilna dak li kellna nagħmlu.

Iva, it- temmija tad- dmirijiet hija vera orazzjoni li titla' quddiem l- Altissmu bil- fwieħa tal- ħlewwa.

U min ma jarax li hija ksuħata li taħseb f' Alla u li titolbu, meta inti tittraskura d- dmirijiet li għandek lejh, u lejn il- proxxmu, u lejk innifsek?

Hija vera orazzjoni li inti ttemm id- dmirijiet tiegħek, mingħajr ma tħalli barra li titolbu l- għajnuna tiegħu divina biex inti tagħmel id- dmirijiet tiegħek dejjem, u mhux meta lilek jogħġob, u li tagħmilhom, b' intenzjoni retta, u mhux meta jaqbel lilek temporalment, u li tagħmilhom b' kuxjenza safja, voldieri li sa fejn taf inti, ma tiġġudikax ruħek ħati ta' dnub mejjet.

Liema huma issa d- dmirijiet tiegħek lejn Alla?

Li tirrassenja ruħek f' kull kuntrarju, f' kull ħaġa li ma tkunx togħġbok mingħajr lamenti.

Din fiha fwieħa ta' vera orazzjoni li ġġiblek paċi perfetta.

Liema huma d- dmirijiet tiegħek lejn il- proxxmu?

Li tagħmillu dak li inti trid li l- oħrajn jagħmlu lilek.

Dina fiha fwieħa ta' vera orazzjoni li ġġib fuqek il- ħniena ta' Alla.

Liema huma d- dmirijiet tiegħek lejk innifsek?

Li tobgħod lilek innifsek, billi tmieri lil qalbek f' dak li huwa ħażin.

Dina fiha fwieħa ta' vera orazzjoni, li tinsiġlek kuruna ta' glorja żgura u eterna.

Immela inti tara ċar fuq is- sustanza u fuq l- importanza tat- temmija ta' dmirijietek li fihom stess jitkellmu quddiem Alla l- istess atti u kunsensi tal- volontà tiegħek.

X' jiswa li inti titlob 'l Alla li jaħfirlek, meta inti tfittex id- dnub?

X' jiswa li inti titlob 'l Alla l- għajnuna tiegħu, meta inti riżolut li tagħmel dak li jogħġbok?

X' jiswa għalik li titlob 'l Alla li jqaddes ismu, meta inti tfittex lilek innifsek u żżomm għalik innifsek dak li inti tara prezzjuż f' għajnejk u lilu tagħtih dak li inti tara skart u b' hekk issir tixbah lil Kajin fl- offerti tiegħu u mhux lil Abel?

Nikkonkludu dan il- kapitlu bil- kliem ta' Kristu li Alla huwa spirtu u li min jadurah, jeħtieġ li jadurah bl- ispirtu u bil- verità u li bħal dawn ifittex il- Missier min jadurah bl- ispirtu u bil- verità.

Jiġġudika kulħadd ġudizzju rett.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw li inti tkun għalina l- uniku oġġett tal- imħabba ta' qalbna.

Ammen.

Kapitlu 28.

Liema huma l- effetti tal- orazzjoni?

Fit- III ktieb tar- re, kap XVIII, naqraw li l- profeti ta' Baal, alla falz mill- għodwa sa nofsinhar talbu, jgħidu: "O Baal, ismagħna."

U ma kienx hemm vuċi li twieġeb.

F' nofsinhar Elija profeta biex jiddieħaq bihom qallhom: "Għajtu b' vuċi akbar, għax huwa alla, u forsi qiegħed jitkellem, jew qiegħed fil- lukanda, jew fil- vjaġġ jew ċertament rieqed biex tqajmuh."

Kollox għalxejn.

Talab Elija 'l Alla veru u ħaj u niżel in- nar mis- sema u kulħadd għaraf li s- Sinjur huwa Alla.

Nitolbu 'l Alla, għaliex ma nkunux nitolbu għalxejn.

Huwa stess assigurana li ma jiddisprezzax it- talb tagħna: "Sejjaħli fil- jum tat- tribulazzjoni: u jiena neħilsek u inti tunurani."

Hekk naqraw fis- salm 49.

L- effett ewlieni tal- orazzjoni huwa l- vittorja fuq l- għedewwa kollha tagħna tar- ruħ u tal- ġisem: meta t- tentazzjoni tagħfasna biex aħna nakkonsentu għad- dnub u aħna nitolbu bil- verità, fid- dnub ma naqgħux, kif assigurana Kristu.

Itolbu sabiex ma taqgħux fit- tentazzjoni.

Frott, immela, tal- orazzjoni huwa l- vittorja fuq kull xorta ta' dnub, meta l- għedewwa temporali jassedjawna biex jagħmlulna d- deni u aħna nitolbu bil- fiduċja f' Alla li ħeles il- poplu lhudi minn Fargħuni u minn Oloferne u mill- għedewwa l- oħra kollha tagħhom, aħna wkoll mingħajr dubju kif missirijietna ttamaw f' Alla u ġew meħlusin, hekk ukoll aħna bħal missirijietna jkollna raġun li nistqarru li ma hemmx konfużjoni għal min jirrikorri lejn Alla.

Effett tal- orazzjoni hija l- maħfra ta' dnubietna: jekk aħna dnibna u bil- verità u bid- dispożizzjoni tal- volontà tagħna nitolbu maħfra, Alla jisma' t- talb tagħna, kif sema' n- Niniviti, li talbuh maħfra għall- predikazzjoni ta' Ġona.

Effett tal- orazzjoni huwa d- dawl li jinżel minn Missier id- dawl.

Kemm jenħtieġ id- dawl f' dinja kollha dlamijiet, kullimkien injoranza, kullimkien inganni.

Iva, Alla wera lil Salamun li ħa wisq pjaċir bih, meta dan mistoqsi minnu stess talbu li jagħtih id- dawl veru biex jagħraf jidderieġi l- poplu tiegħu.

Iva Alla tassew irid jagħtina d- dawl tant meħtieġ biex bih nordnaw il- ħajja tagħna fit- triq tal- paċi, xħin tana d- dawl veru biex nimxu warajh 'il Kristu Ġesù.

Effett tal- orazzjoni hija l- perseveranza tant meħtieġa għas- salvazzjoni: "Min ikun ippersevera sal- aħħar, dan ikun salv," qal Ġesù Kristu.

Kollox jiddependi mill- orazzjoni, billi xejn ħadd ma jista' jagħmel mingħajr il- konkors ta' Alla miegħu, però a rigward tal- perseveranza finali, Alla mhux soltu jagħtiha ħlief lil dawk li jagħmlu orazzjoni.

Effett tal- orazzjoni hija l- konverżjoni tal- midinbin: Jekk inti, qal Ġesù Kristu lil Swor Marija della Passione, toħroġ tipprietka u tinħaqar biex tipperswadi l- midinbin kemm jiena amabbli biex huma jikkonvertu; kollox fejn hu jibqa', jekk jiena mis- sema ma nitfax ir- ruġjada tal- grazzja tiegħi, għalhekk oqgħod inti biss itlobni għalihom.

L- appostlu San Pawl kiteb: "Jiena ħawwilt, Apollu saqqa, iżda kabbar Alla."

X' jiswa li aħna nħawlu u li aħna nsaqqu, jekk kollox jibqa' kif inhu?

Għall- orazzjoni, immela, għall- orazzjoni: għaliex kull don tajjeb u perfett huwa ġej minn fuq, nieżel mill- Missier tad- dawl.

Hija ħaġa proprja tal- bniedem li jitlob: hija ħaġa proprja ta' Alla li jħenn u li jaħfer.

Effett tal- orazzjoni huwa l- kotor tal- operarji, tal- ħaddiema fil- knisja: infatti Ġesù Kristu lill- appostli ma tahomx mezz ieħor biex ikattru l- ħaddiema fil- knisja ħlief li jitolbu lil Alla biex jibgħathom fiha hu stess.

Kien jgħidilhom: "Il- ħsad huwa bosta, iżda ftit huma l- ħaddiema.

Itolbu, immela, lil sid il- ħsad biex jibgħat ħaddiema fil- ħsad tiegħu."

Luqa X, 2.

Bl- evanġelju f' idejna naraw il- verità tal- effetti tal- orazzjoni.

Talab il- ħalliel it- tajjeb, u Kristu mis- salib assiguralu l- ġenna.

Talab l- adulteru pubblikan, u niżel id- dar iġġustifikat.

Bkiet Marija Madalena, u Kristu rxoxta 'l ħuha Lazzru mejjet minn erbat ijiem.

Xtaq Żakkew jara 'l Kristu, u dan stieden ruħu biex jidħol f' daru.

Talbet l- armla lill- imħallef ħażin li ma kienx jibża' minn Alla u l- imħallef ikkostrinġa ruħu li jismagħha.

Talab il- ħabib tliet ħobżiet lill- ħabib tiegħu u bl- impedimenti kollha ħa li ried billi baqa' jħabbat.

L- appostli Ġakbu u Ġwanni riedu jitolbu li jinżel in- nar mis- sema u jeqred lis- Samaritani li ma laqgħux lil Ġesù Kristu u Ġesù ċanfarhom.

L- iben il- ħali talab maħfra lil missieru, u missieru ferħan għamillu festa.

Il- midjun għas- sentenza li kellu jiġu mibjugħin huwa, martu, uliedu, u kulma kellu biex jitħallas id- dejn, qala' l- maħfra għax talabha lir- re: però billi dan il- midjun ma ħennx għall- midjun tiegħu, ir- re inkurlat irtira l- maħfra u kkundannah.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu, li aħna noffrulek biex nimmeritaw illi naqilgħu effikaċement minnek dak li fedelment lilek nitolbu.

Ammen.

Kapitlu 29.

Alla ħalaq kollox għalih innifsu, għall- unur u għall- glorja tal- isem tiegħu: immela l- kreatura tiegħu hija ordinata mis- Sapjenza tiegħu biex tigglorifikah u tunurah.

U kif tista' tunurah il- kreatura raġonevoli ħlief biss permezz tal- orazzjoni?

Il- bniedem li fih innifsu jara li hu jiddependi minn Alla, jirrikorri għalhekk bil- fiduċja lejh, bħall- iben lejn missieru.

Meta, immela, il- bniedem jagħmel l- orazzjoni junura 'l Alla, għaliex jagħrfu bi kreatur tiegħu, bħala opra ħajja, li tgħajjat quddiem min għamilha.

Dan huwa veru.

Infatti l- bniedem ma jarax lilu nnifsu barrani minn Alla għaliex jaf li huwa opra ta' jdejh, li Alla tassew iħobb u le jiddisprezza: għalhekk mhux biss jitqanqal biex jirringrazzjah, iżda wkoll biex jitolbu dak li ma jinsabx fih.

Il- bniedem ma jarax 'l Alla: iżda mill- opri ta' jdejh jagħraf 'l Alla u jirrikonoxxih b' awtur tiegħu u ta' kull ġid tiegħu hekk li lejh jirrikorri persważ li Alla huwa veru, huwa ħaj, u li mingħajr dubju għandu fih b' mod infinit kull attribut u kull perfezzjoni li tista' tinsab fil- kreaturi tiegħu u li fihom ma tistax tinsab.

Min hu li jitlob 'il dak li hu mejjet jew lil ħaġa insensibbli?

Min hu li jitlob 'il dak li minnu huwa żgur li xejn ma jittama?

Il- bniedem immela fl- orazzjoni mhux biss ikun jistqarr li Alla hu, iżda li hu ħaj, li jara, li jisma', li jifhem, li hu omnipotenti, cioè, li għalih xejn mhu impossibbli, li hu dominatur ta' kollox, cioè, li kollox huwa tiegħu, u li jagħmel li jrid mingħajr xejn ma jista' jfixklu, li hu ħanin, cioè, li ma jdawwarx wiċċu mill- miżerja tal- bniedem li jitolbu, li hu immens, cioè, li jinsab kullimkien u li jimla kull lok, li hu, f' kelma waħda, l- essri perfettissmu, etern, bidu u tmiem ta' kollox, li ħadd ma jista' jifhem bl- industrija u bl- inġenju uman.

Il- bniedem jirrikorri lejn Alla skont il- bżonn tiegħu u permezz tal- materja li jkun ifittex u jrid minn Alla jikxef u junura 'l Alla fl- attribut relattiv għall- bżonn tiegħu.

Il- bniedem jitlob 'l Alla jaħfirlu dnubietu: kien jitolbu maħfra, kieku ma kienx jibża' mill- Ġustizzja tiegħu?

Kien jitolbu maħfra, kieku ma kienx persważ huwa Alla ħanin?

Il- bniedem fit- tentazzjonijiet jitlob l- għajnuna ta' Alla; kien jitolbu l- għajnuna, kieku ma kienx persważ li Alla hu omnipotenti, forti?

Il- bniedem jitlob 'l Alla kull ġid spiritwali, u kull konsolazzjoni, u kull ħelsien mill- għedewwa: kien jitolbu dan, li kieku ma kienx persważ li huwa Alla tajjeb u dominatur ta' kollox?

Il- bniedem jitlob bir- rassenjazzjoni, kien biss jitlob, kieku ma kienx persważ li Alla huwa sapjentissmu, li jaf x' inhu ta' ġid u x' inhuwa ta' deni?

Però f' kollox tiddi l- Providenza ta' Alla fuq l- ispiritwal u fuq it- temporal: rigward l- ispiritwal, għaliex Alla hu l- kawża li wieħed jitlob: infatti huwa artiklu tal- fidi li l- bniedem ma jistax jemmen, jew jittama mingħajr l- ispirazzjoni tal- Ispirtu Santu li tiġi qabel, il- Providenza ta' Alla, immela, hija l- kawża ta' kull orazzjoni, li tissoponi f' min jagħmilha Fidu u Speranza: rigward it- temporal, għaliex Alla jekk jieħu ħsieb it- tajr tal- ajru u l- ġilju tal- għalqa, kemm iżjed jieħu ħsieb tal- bniedem?

Jibqa' ċert li Alla hu tassew unurat permezz tal- orazzjoni, li fiha jintgħaraf mill- kreatura tiegħu li huwa Alla, Essri Perfettissmu, u li fiha jiġi gglorifikat speċjalment għall- Providenza tiegħu, għat- Tjubija tiegħu, għall- Omnipotenza u għas- Sapjenza tiegħu: iva, lilu unur u glorja għal dejjem ta' dejjem.

Ammen.

Ejjew nitolbu.

Santissima Trinità, irċievi l- pjagi divini ta' ħuna Ġesù Kristu li aħna noffrulek biex nimmeritaw illi nagħtuk unur u glorja b' kull opra tagħna.

Ammen.

NOTA–Qabel ma nagħmlu l- Konklużjoni nqiegħdu t- tifsir tal- Pater Noster u l- Orazzjoni ta' patri Franku Karmelitan.

IL- PATER NOSTER

DAĦLA

Qabel tgħid il- "Missierna", aħseb li jara, li jisma' u li jifhem min għamel lilek tara, tisma' u tifhem u li missier ma jiċħadx lil ibnu dak li hu tajjeb u meħtieġ.

Ġesù għallimna l- "Missierna"; għalhekk hija wisq għażiża u utli.

Mill- kanoni tal- quddiesa jidher ċar li ma' Alla l- Missier, l- ewwel persuna divina, inkunu nitkellmu fil- "Missierna".

Missierna, li inti fis- smewwiet.

Issejjaħ 'l Alla missierna għax hu ħalaqna, jieħu kura tagħna u daħħalna wliedu fil- grazzja permezz ta' Kristu.

Aħna lkoll aħwa u ma nidħlux is- sema jekk ma ngħinux, kif nistgħu, 'il xulxin għar- ruħ u għall- ġisem.

Taf min sejjer ikun fil- leminija f' jum il- ħaqq?

Biss min ikun ħabb tassew il- proxxmu kollu diżinteressatament.

Alla kullimkien u aħna fih, bħal ħuta fl- ilma, ngħixu, niċċaqalqu u ninsabu.

X' voldieri, li inti fis- smewwiet?

Alla huwa spirtu u ħadd ma jadurah bil- verità u ma jirrikonoxxih b' missier għall- wirt permezz tad- demm u l- laħam u l- ħwejjeġ tal- art li jifhmu jifirduna minnu: għalhekk il- veri wlied maħlulin minn kull maħluq jintrefgħu f' Alla u fih biss jistrieħu.

Jitqaddes ismek.

Hawn inti titlob li Alla jagħmel li kull kreatura tagħrfu, tħobbu u sservih: u b' hekk tagħtih permezz ta' intenzjoni retta l- glorja li tistħoqq lilu waħdu, kollu tjubija u qdusija.

Tiġi saltnatek.

Hawn inti titlob li Alla jżommna dejjem sudditi fir- renju tal- grazzja tiegħu kollu mħabba, ġustizzja u paċi; li jkattar il- knisja fin- numru tal- fidili, u fl- aħħar nett li f' mewtna jeħodna l- Ġenna miegħu.

Ikun li trid int kif fis- sema hekda fl- art.

Hawn fi spirtu ta' umiltà u ta' fiduċja inti titlob li Alla jagħtina l- grazzja li dejjem nobdu għal- liġi tiegħu anki b' disprezz ta' ħajjitna: u li f' kull kuntrarju nintrabtu mal- volontà tiegħu li għaliha hu kollox irieġi, veru sid u veru missier.

Ħobżna ta' kuljum agħtina llum.

Hawn inti titlob li Alla jagħtina dak li aħna neħtieġu għar- ruħ speċjalment l- ispirtu tal- biża' tiegħu, u għall- ġisem speċjalment il- paċi tal- qalb, u li jżommna mistreħin fuq il- providenza tiegħu.

U aħfrilna dnubietna, kif aħna naħfru 'l min hu ħati għalina.

Hawn jenħtieġ li inti titfa' l- attenzjoni kollha tiegħek fuq il- kelma kif.

Jekk inti l- għadu tiegħek ma tfajtux il- ħabs, sejjer Alla jitfgħek fil- ħabs tiegħu tan- nirien?

Bl- istess kejl, qal Kristu, li tkunu qistu bih lil ħaddieħor, ikun lilkom miqjus: maħfra b' maħfra: vendetta b' vendetta.

Jaqbel jew le li wieħed ma jfittixx id- drittijiet tiegħu miksura mill- proxxmu biex Alla jġib ruħu magħna bl- istess mod?

U la ddaħħalniex fit- tiġrif.

Hawn inti titlob li Alla bil- potenza tiegħu jagħmel li ma nsibux ruħna fl- okkażjoni jew fil- ħajr għad- dnub: jew li, jekk inkunu fiha, isostnina biex ma nagħtux kunsens.

Dana hu d- dnub: tintebaħ li ħaġa ħażina u tridha.

Trid tara temminx ħaj?

Stenna t- tentazzjoni.

Alla 'l ħadd ma jittenta: kull wieħed jista' jiġi ttentat jew mix- xitan, jew minn bniedem ħażin, jew mill- ġibdiet ħżiena tiegħu stess.

Iżda eħlisna mid- deni.

Hawn inti titlob li Alla jeħlisna mill- waqgħa fid- dnub u speċjalment il- mejjet, li jifridna minnu, itellfilna l- paċi u jeħodna fin- nar ta' dejjem: dan hu l- uniku u l- veru deni: id- dnub biss.

Is- sofferenzi ta' dina l- ħajja huma mħabba ta' Alla lejna, għax fihom il- veru ġid, billi jeħduna l- ġenna.

Ammen.

Hawn inti mill- ġdid titlob li Alla jagħtik dawn ix- xewqat ta' qalbek bi speranza fih, li żgur jagħtik dak li hu tajjeb.

Mhux ta' min iħalli barra l- orazzjoni li kien jagħmel qabel il- quddiesa tiegħu l- patri Franku Karmelitan: hija wisq sabiħa, u manjifika u kważi kollha skritturali mill- ktieb tas- salmi.

Inġibuha hawn fl- oriġinal latin u nagħtu wkoll it- traduzzjoni tagħha.

TALBA.

Omnipotenza, Għerf, Tjubija, kollox jiena minnek nistenna, għaliex jiena wisq fil- bżonn u fqir.

Quddiemek jiena niżvoga l- orazzjoni tiegħi, u inti minni la ddawwarx wiċċek, u lili agħti t- talba tal- qalb tiegħi; għaliex inti int għani ma' dawk kollha li lilek isejħu fil- verità.

Responsorju.

Alla qal lil Mosè: Jiena jien li jien.

Qal.

Hekk għid għid lill- ulied ta' Iżrael: Dak li hu, bagħatni għandkom.

Esod.

III, 14.

Inti li int – kun imbierek għal dejjem ta' dejjem.

Ammen.

Int li int – kun għalija Alla.

Int li int – kun għalija Missier.

Int li int – kun għalija Ġustifikatur.

Int li int – kun għalija Salvatur.

Int li int – kun għalija Feddej.

Inti li int – kun għalija Ħelliesi.

Inti li int – kun għalija Konsolatur.

Inti li int – kun għalija Laqqiegħi.

Inti li int – kun għalija Protettur.

Inti li int – kun għalija Ajjutant.

Inti li int – kun għalija Qaddiesi.

Inti li int – kun għalija Għassiesi.

Inti li int – kun għalija Ragħaj.

Inti li int – kun għalija Mexxej.

Inti li int – kun għalija Mgħallem.

Inti li int – kun għalija Tabib.

Inti li int – kun għalija Difensur.

Inti li int – kun għalija Semmiegħi.

Inti li int – kun għalija Qawwa.

Inti li int – kun għalija Mistrieħ.

Inti li int – kun għalija Ħajja.

Inti li int – kun għalija Reżurrezzjoni.

Inti li int – kun għalija Glorja.

Inti li int – kun għalija Ħlas.

Inti li int – kun għalija Saħħa.

Inti li int – kun għalija Firmament.

Inti li int – kun għalija Tama.

Inti li int – kun għalija Dawl.

Inti li int – kun għalija Kenn.

Inti li int – kun għalija Virtù.

Inti li int – kun għalija Għaxqa.

Inti li int – kun għalija Ferħ.

Inti li int – kun għalija Favorevoli.

Inti li int – kun għalija Sabar.

Inti li int – kun għalija Stennija.

Inti li int – kun għalija Xewqa.

Inti li int – kun għalija Tmiem.

Inti li int – la tkunx għalija Mħallef.

Inti li int – la tkunx għalija Disprezzatur.

Inti li int – la tkunx għalija Turment.

Inti li int – issodisfa t- talba tiegħi, għaliex jiena wisq umiljajt ruħi.

Ammen.

Inti li int – issodisfa t- talba tiegħi, għaliex permezz ta' Ġesù Kristu hija għalina l- grazzja.

Ammen.

Inti li int – issodisfa t- talba tiegħi, għaliex l- għedewwa tiegħi huma l- istess għedewwa tiegħek.

Ammen.

Qaddis, Qaddis, Qaddis is- Sinjur Alla Omnipotenti, li kien, li hu, u li għad ikun.

KONKLUŻJONI.

Tagħlaq wisq tajjeb dan il- ktieb il- parabbola ta' patri Franku Karmelitan: biha huwa jifhem juri li wisq jiddispjaċih lil Alla, Missier kulħadd, meta aħna, kreaturi ta' jdejh, ma nirrikorrux lejh fil- bżonn tagħna b' kunfidenza ta' wlied f' missierhom, u nikkonfidaw fil- kreaturi.

Bniedem għani u twajjeb kellu familja kbira fl- ulied u fis- sefturi, u kellu wisq raġun li jimtela bih innifsu.

Issa wieħed mis- sefturi tiegħu resaq jugża quddiem dan sidu li wieħed minn uliedu kien qiegħed javvilih u jiddiżunurah, billi mar jittallab għalih innifsu ħobż għall- għajxien lill- barranin.

Għal hedina l- bxara, il- missier sewwed wisq qalbu, u inkorla li ibnu rrikorra għand ħaddieħor għall- ħwejjeġ ta' bżonn, u qal lis- seftur: "Meta n- nies jagħrfu li dak huwa ibni, mingħajr dubju li jinfamawni ta' xħiħ, jew ta' qalb ħażina, u jiġġudikawni denn ta' ċanfir: kien ikollu raġun ibni li jirrikorri għand ħaddieħor, kieku jiena kont fqir, jew li kieku talabni xi ħaġa tal- bżonn u jiena ċħadthielu: iżda x' setgħet kienet ir- raġuni tiegħu biex huwa għamel dan?"

Is- seftur qallu: "Ja sid, għandek wisq raġun li toffendi ruħek għal hedina l- azzjoni li ibnek għamel: iżda kun af li min jafek sewwa mhux lilek ibaxxi, imma lilu għan- nuqqas tal- kwalitajiet tajba fih lejn missieru."

Is- sid wieġeb: "Kieku stess huwa ma kienx ibni u kien jitlobni, jiena kont nagħtih ukoll ladarba hemm il- bżonn, għat- tjubija ta' qalbi."

Mis- sentimenti tal- bnedmin, li huma maħluqin a xbieha ta' Alla, kemm għandna okkażjoni li nagħrfu s- sentimenti ta' Alla!

Min hu dan l- iben, akkużat mis- seftur, ħlief dak il- bniedem iffavorit minn Alla u intant jittama u jikkonfida jew f' ħiltu, jew f' ġidu, jew fil- poter tiegħu, jew fil- bnedmin kbar, b' disprezz hekk offensiv lit- tjubija ta' Alla, li quddiemu mhuwiex minsi għasfur ta' sitt ħabbiet?

Konfużjoni, u niket, u taħsir għal hedana l- bniedem, li ma qegħidx 'l Alla b' għajnuna tiegħu.

"Ecce homo qui non posuit Deum adiutorem suum.

Salm.

LI.

DEO GRATIAS.